Americké stíhačky vzlietli pri Aljaške k dvom ruským bombardérom

Incident sa stal vo vzdušnom priestore pri pobreží Aljašky.

WASHINGTON. Americká armáda zasahovala v prípade dvoch ruských bombardérov, ktoré prenikli do medzinárodného vzdušného priestoru pri pobreží Aljašky. Oznámilo to v utorok americké ministerstvo obrany. Dve americké stíhacie lietadlá typu F-22 Raptor sa vzlietli k ruským bombardérom typu Tupolev Tu-95 ešte v pondelok, uviedol hovorca Pentagónu Gary Ross. Celý manéver podľa neho prebehol "bezpečne a profesionálne". Ochranu vzdušného priestoru v oblasti Severnej Ameriky zabezpečuje Severoamerické veliteľstvo protivzdušnej obrany (NORAD). Ruské stroje sa podľa zistení americkej televíznej stanice Fox News nachádzali v okruhu približne 160 kilometrov od ostrova Kodiak v Aljašskom zálive. Americké stíhačky mali ruské bombardéry sprevádzať približne 12 minút, informovala v utorok televízia. Ruské lietadlá sa následne vrátili smerom k východnému Rusku.


Japonsko odvolalo varovanie pred cunami

Zemetrasenie spôsobilo len minimálne materiálne škody.

TOKIO. Japonská meteorologická agentúra (JMA) odvolala v utorok varovanie pred vlnou cunami, ktoré vydala po tom, čo severozápad krajiny zasiahlo zemetrasenie s magnitúdou 6,7. Agentúra predtým uviedla, že zemetrasenie malo magnitúdu 6,8, pričom geologická služby USA (USGS) ju stanovila na 6,4. Varovanie pred cunami platilo pre prefektúry Jamagata, Niigata and Išikawa a zrušené bolo v stredu o 01.02 h miestneho času (v utorok o 16.02 h SELČ). Zaznamenaná vlna cunami nakoniec dosiahla výšku len približne desať centimetrov. V dôsledku zemetrasenia utrpelo niekoľko ľudí v prefektúrach Jamagata a Niigata zranenia, nikto však nebol zranený vážne. Na viacerých miestach však došlo k rozsiahlym výpadkom v dodávkach elektrickej energie a úrady dočasne pozastavili prevádzku vysokorýchlostných vlakov Šinkanzen z Tokia do postihnutej oblasti. Zemetrasenie tiež spôsobilo len minimálne materiálne škody.


Posun v legalizácii domácej pálenky rozčaroval výrobcov alkoholu

Stavovské organizácie za návrhom vidia populizmus.

BRATISLAVA. Stavovské organizácie zastupujúce výrobcov, predajcov alkoholu a pestovateľské pálenice prijali s rozčarovaním informáciu, že vláda na svojom stredajšom zasadnutí súhlasila s poslaneckým návrhom zákona o povolení súkromného pálenia destilátov. A to napriek tomu, že Ministerstvo pôdohospodárstva a rozvoja vidieka SR (MPRV) v rámci medzirezortného pripomienkového konania navrhovalo poslanecký návrh v pôvodnom znení neschváliť. Uviedla to Potravinárska komora Slovenska (PKS) vo svojom stanovisku."Stavovské organizácie vyzývajú predstaviteľov štátu, vrátane poslancov Národnej rady SR, aby namiesto opatrenia, ktoré ohrozuje bezpečnosť a zdravie obyvateľov a znamenal by zánik liehovarníckeho odvetvia, prijali systémové opatrenia na podporu potravinárskej produkcie na Slovensku,“ oznámila vo svojom stanovisku komora. Prijatím návrhu zákona poslancov za Most-Híd sa podľa komory zavedú nekontrolovateľné pravidlá. „Vláda SR návrh schválila aj napriek tomu, že agrorezort v rámci medzirezortného pripomienkového konania vyjadrilo nesúhlas s predkladaným návrhom v dôsledku závažných odborných argumentov, pričom s týmto názorom sa stotožnili aj niektoré ďalšie ústredné orgány štátnej správy a zásadné pripomienky vzniesli aj stavovské organizácie. Navyše, Legislatívna rada vlády SR prerokovala predložený poslanecký návrh zákona na svojich zasadnutiach a odporučila vláde vysloviť s predloženým poslaneckým návrhom zákona súhlas, avšak s pripomienkami a odporúčaniami, ktoré by mali byť do návrhu zákona zapracované,“ upozornila komora. Dodala, že vláda napriek tomuto stanovisku vo svojom uznesení súhlas s návrhom zákona zapracovaním pripomienok nepodmienila.„Stavovské organizácie sú rozčarované z toho, že odborné argumenty vznesené Ministerstvom pôdohospodárstva a rozvoja vidieka SR, ako aj Legislatívnou radou Vlády SR, neboli vládou zohľadnené, pričom od začiatku argumentujeme, že predmetný návrh bude mať vážne dopady na zdravie a bezpečnosť spotrebiteľov, ako aj na štátny rozpočet,“ uviedla komora. Zároveň pripomenula, že potravinárska produkcia od roku 2015 klesla o viac ako pol miliardy eur, počet zamestnancov v potravinárstve medziročne klesol o 4 000 a negatívne saldo zahraničného obchodu s potravinami sa neustále zvyšuje o závratné čísla. Podľa Združenia páleníc a liehovarov na výrobu destilátov na Slovensku ide zo strany Mostu-Híd o populistický krok a jesennú predvolebnú kampaň. Združenie zároveň vyzvalo vládu SR a poslancov, aby pôvodný návrh nepodporili. „Vyzývame a úpenlivo žiadame poslancov, aby si prečítali pripomienky vznesené v legislatívnom konaní, počúvli hlas legislatívcov a nedopustili, aby sa odignorovalo stanovisko odborníkov z ministerstiev, hlavného hygienika a tiež stavovských organizácií. Nemôže predsa neprevážiť pragmatizmus nad straníckymi záujmami. Legislatívny proces budeme aj naďalej sledovať, a keď to bude nevyhnutné, zúčastníme sa rokovaní v NR SR v našej plnej sile,“ povedal k téme súkromného pálenia alkoholu predseda združenia Viktor Mikuška. Odmietavé stanovisko podpísali Potravinárska komora Slovenska, Slovenská poľnohospodárska a potravinárska komora, Únia potravinárov Slovenska, Agrárna komora Slovenska, Združenie páleníc a liehovarov na výrobu destilátov na Slovensku, Asociácia platiteľov spotrebnej dane z liehu a liehovín, Združenie výrobcov liehu a liehovín na Slovensku, Zväz obchodu Slovenskej republiky a Slovenské združenie pre značkové výrobky. Cieľom poslaneckého návrhu strany Most-Híd je umožniť fyzickým osobám - nepodnikateľom súkromnú výrobu destilátu z vlastného ovocia pre vlastnú spotrebu podľa zákonom ustanovených podmienok. Poslanecký návrh definuje súkromnú výrobu destilátu, súkromného výrobcu destilátu, ustanovuje podmienky súkromnej výroby destilátu (minimálny vek 18 rokov, vlastníctvo destilačného zariadenia spĺňajúceho ustanovené podmienky, zákaz použitia vyrobených destilátu na inú ako súkromnú spotrebu, maximálny objem vyrobených destilátu za jeden kalendárny rok), oznamovaciu povinnosť o držbe destilačného zariadenia a daňovú povinnosť.


Nemecký BASF kúpi veľkú časť aktív Bayeru v produkcii osív a herbicídov

BASF sa skôr vyhýbal kúpe aktív v produkcii osív a radšej sa zameriaval na výskum v oblasti odolnosti rastlín na sucho.

FRANKFURT NAD MOHANOM. Nemecký chemický koncern BASF kúpi za takmer 6 miliárd eur časť aktív firmy Bayer v oblasti produkcie osív a herbicídov. BASF, ktorý je tretím najväčším producentom agrochemikálií na svete, oznámil, že kúpi "významnú časť" aktivít Bayeru v sekcii produkcie osív a herbicídov. Za tieto aktíva by mala firma zaplatiť 5,9 miliardy eur. BASF sa doteraz vyhýbal kúpe aktív v produkcii osív a radšej sa zameriaval na výskum v oblasti odolnosti rastlín, napríklad na sucho. Zmenu spôsobil fakt, že Bayer sa rozhodol pre kúpu amerického producenta osív Monsanto za 66 miliárd dolárov (55,69 miliardy eur). Konkurencii sa tak otvoril priestor na získanie niektorých aktív Bayeru, ktoré musí firma predať s cieľom získať súhlas regulačných úradov s prevzatím spoločnosti Monsanto.


Nemci preverujú tureckých špiónov, majú už dvadsať mien

Podozriví majú byť tajní agenti na objednávku tureckej vlády.

BERLÍN. Nemecké úrady vyšetrujú viac ako 20 údajných tureckých špiónov, ktorí sú podozriví, že poverení tureckou vládou hľadajú odporcov tureckého prezidenta Recepa Tayyipa Erdogana v Nemecku. Informoval o tom vo štvrtok nemecký denník Die Welt. Podľa denníka to vyplýva z odpovede spolkovej vlády na otázku krajne ľavicovej poslankyne Sevim Dagdelenové. Dvadsať ľudí je podozrivých z vykonávania činnosti tajných agentov na objednávku tureckej vlády a zo špehovania prívržencov hnutia duchovného Fethullaha Gülena, ktorý dlhodobo žije v Spojených štátoch a ktorého turecká vláda viní zo zosnovania vlaňajšieho pokusu o prevrat. Podľa nemeckého denníka teraz pokračuje vyšetrovanie podozrivých, ktorí sú nemeckým úradom známi podľa mena. Okrem toho sa vyšetrovanie zameriava aj na neznámych príslušníkov tureckej tajnej služby MIT. Už od decembra sú podozriví imámovia strešnej organizácie tureckých náboženských spolkov nemeckých moslimov tureckého pôvodu (Ditib) z toho, že na objednávku tureckého úradu pre náboženské otázky Diyanet zbierajú v nemeckých náboženských obciach informácie o prívržencoch Gülenovho hnutia. Poslankyňa Dagdelenová vyjadrila podozrenie, že veľa údajných špiónov z radov Ditib už Nemecko dávno opustilo a hovorila o "úplne neprijateľnom laxnom počínanií". Nemecká vláda vo svojej odpovedi pripustila, že vlani bolo islamským duchovným z radov Ditib udelených dohromady 345 víz, zatiaľ čo v predchádzajúcom roku to bolo 240 víz a v roku 2014 len 200. V porovnaní s rokom 2011 sa počet víz vystavených týmto osobám dokonca viac ako zdvojnásobil . Nemecký minister vnútra Thomas de Maizière upozornil, že špionážne aktivity na nemeckom území sú trestné a že nie je prípustné, aby sa osoby, ktoré sa znepáčili tureckému režimu, museli obávať vycestovania do Turecka.


Prebieha historický výstup ženského tímu do vesmíru. Sledujte ho naživo

BRATISLAVA. Ak pôjde všetko podľa plánu, dve astronautky amerického Národného úradu pre letectvo a vesmír (NASA) v piatok poobede vystúpia do vesmíru. Z doterajších 220 výstupov to bude po prvýkrát, čo sa do otvoreného vesmíru vydá čisto ženský tím. Doteraz ich vykonávali iba muži alebo zmiešané tímy. NASA spustí živé vysielanie výstupu o 13.40h nášho času. Potrvá päť až šesť hodín. Astronautky Christina Kochová a Jessica Meirová budú opravovať pokazené zariadenie na vonkajšom trupe Medzinárodnej vesmírnej stanice (ISS), ktoré reguluje elektrický náboj batérií zberajúcich energiu zo solárnych panelov. Stanica má celkovo 24 týchto zariadení, a tak zlyhanie jedného posádku neohrozuje. Astronautky sa vo vysielaní dajú rozoznať podľa červených pruhov. Kochovej skafander ich bude mať, Meirovej naopak nie. Prvý čisto ženský výstup sa mal pôvodne odohrať koncom marca, ale nakoniec ho zrušili pre nedostatok vhodných skafandrov. Krok v tej dobe vyvolal miernu kritiku. NASA za odloženie výstupu priamo nemohla. Astronautka Anne McClainová totiž zistila, že jej vyhovuje iná veľkosť vrchnej časti skafandra. Na palube ISS však bol iba jeden vrch v správnej veľkosti a tú potrebovala jej kolegyňa. Skafandre zostavujú ešte na povrchu Zeme tak, aby boli čo najlepšie prispôsobené postave astronauta. Vo vesmírnom prostredí môže astronaut zistiť, že mu vyhovuje iná veľkosť. Piatkový výstup bude pre Kochovú štvrtý v kariére, Meirová sa do otvoreného vesmíru dostane po prvýkrát. Celkovo sa do otvoreného vesmíru dostalo pätnásť žien. NASA pred dvomi dňami predstavila skafandre určené pre misie na Mesiaci.


Protieurópske sily chcú ovplyvniť voľby v krajinách EÚ, varoval Tusk

Tusk tvrdí, že sa to môže týkať májových volieb do Európskeho parlamentu.

BRUSEL. Predseda Európskej rady Donald Tusk v utorok varoval, že "protieurópske sily" zasahujú do volieb na kontinente po tom, ako ovplyvnili referendum o brexite. "Existujú vonkajšie protieurópske sily, ktoré sa snažia - otvorene či tajne -, ovplyvňovať demokratické voľby Európanov, ako to bolo v prípade brexitu a mnohých volebných kampaní v Európe," povedal Tusk novinárom v Bruseli. Môže sa to podľa neho týkať aj májových volieb do Európskeho parlamentu. "Preto vyzývam všetkých, ktorým záleží na EÚ, aby úzko spolupracovali počas a po európskych voľbách. Nedovoľme politickým stranám financovaným vonkajšími silami nepriateľskými voči Európe, aby rozhodovali o kľúčových prioritách pre EÚ a o novom vedení európskych inštitúcií," povedal šéf Európskej rady. Podporil tiež výzvu francúzskeho prezidenta Emmanuela Macrona na európsku obnovu. "Nemôžeme čakať na obnovu Európy - obnova Európy sa musí začať teraz," dodal Tusk. Predstavitelia EP koncom minulého týždňa predstavili v poradí už druhú projekciu možných výsledkov eurovolieb, ktoré sa uskutočnia v členských krajinách Európskej únie v dňoch 23.-26. mája. Aj druhý prieskum vo voľbách favorizuje tradičné strany - európskych ľudovcov, socialistov a liberálnych demokratov. Podľa agentúry AFP, odvolávajúcej sa na prieskumy, by však mali zaznamenať zisky aj euroskeptickí populisti.


Ľudia sa snažia oklamať poisťovne, fingujú dopravné nehody

Podľa poisťovne Allianz sa ľudia na fingované nehody dokonca odborne pripravujú.

ŽILINA. Od januára do augusta 2016 preverila Allianz - Slovenská poisťovňa (SP) 1355 podozrivých škodových udalostí zo životného aj neživotného poistenia v celkovej hodnote vyše 4,3 milióna eur. Podozrenie na podvod sa potvrdilo až v 95 % prípadov. V Žilinskom kraji preverovala 366 podozrivých škodových udalostí, čo je najviac zo všetkých krajov. Na tlačovej konferencii o tom dnes v Žiline informovala vedúca oddelenia kontroly a špeciálnych činností v Allianz - SP Jaroslava Zemanová. "Až štvrtinu podozrivých škôd evidujeme v Žilinskom kraji, kde sme za prvých osem mesiacov odhalili spolu 330 podvodov v celkovej výške viac ako 919-tisíc eur. V neživotnom poistení bolo spáchaných 312 podvodov a v životnom poistení 18 podvodov," doplnila Zemanová s tým, že najviac podozrivých škôd bolo v okresoch Žilina, Martin, Námestovo, Ružomberok a Liptovský Mikuláš. Podľa vedúceho skupiny špeciálnych činností v Allianz - SP Vojtecha Kosíka využívajú pri preverovaní a objasňovaní podozrivých poistných udalostí skúsených odborníkov - bývalých detektívov a špičkové technológie. "Najjednoduchší poisťovací podvod je, keď sa poškodenému stane skutočná škoda a on si uplatní aj škodu, ktorá mu vznikla predtým. Alebo si uplatní vyššie náklady na opravu, ako boli v skutočnosti vynaložené. To sú prípady, kde je odhalenie aj zdokumentovanie jednoduchšie. A keď si klient uvedomí, že prestrelil, tak väčšinou už pri našej komunikácii a došetrení sa vzdá plnenia," podotkol Kosík. Za najsofistikovanejšie spôsoby poisťovacích podvodov označil fingované dopravné nehody. "Páchatelia k tomu naozaj pristupujú s veľmi dobrou odbornou prípravou. Dokonca si dovolíme tvrdiť, že niekedy tieto veci konzultujú s odborníkmi, ktorí sa v dopravných nehodách vyznajú. Pri fingovaných dopravných nehodách sú väčšinou vysoké škody a Žilinský kraj je charakteristický tým, že poškodené vozidlá sú väčšinou registrované mimo Slovenskej republiky. Takže nám to sťažuje úlohu tým, že prešetrovať musíme v spolupráci so zahraničnými partnermi," dodal Kosík. Špecifikom Žilinského kraja je aj uzatváranie viacerých životných poistiek na jednu osobu. "Jedna osoba si napríklad uzavrie aj šesť či desať poistiek, prípadne päťčlenná rodina má dohromady 15 životných poistiek. Zároveň zaznamenávame v Žilinskom kraji oveľa viac hlásení úrazov ako pády, podvrtnutia, drobné rezné rany, pošmyknutia či pomliaždeniny. Objavili sa prípady, keď nám osoba nahlásila tri či štyri úrazy za rok, pričom ich liečenie bolo neprimerane dlhé a následne si chcela uplatniť neprimerane vysoké poistné plnenie. Pri šetrení sa preukázalo, že išlo o fiktívny úraz a pokus o poisťovací podvod," objasnila vedúca oddelenia kontroly a špeciálnych činností v Allianz - SP. Upozornila, že pri odhaľovaní poisťovacích podvodov často spolupracujú s políciou a vyšetrovateľmi. "Ak sa preukáže, že išlo o podvod, páchateľovi hrozí trestné stíhanie. Naším cieľom totiž je, aby sme odškodnili klientov, ktorým skutočne vznikol nárok na poistné plnenie a na druhej strane, aby sme nezaplatili to, na čo nárok nevznikol," uzavrela Zemanová.


Kardinál Pell pricestoval do Austrálie, bude čeliť obvineniu zo sexuálneho zneužívania

SYDNEY. Vysokopostavený vatikánsky kardinál George Pell, ktorého v Austrálii obvinili zo sexuálneho zneužívania, v pondelok pricestoval do krajiny, aby sa postavil pred súd. Na letisku v Sydney sa vyhol čakajúcim médiám a vyjadriť sa odmietol aj cez víkend v Singapure, kde mal cestou z Ríma medzizastávku. Arcidiecéza v Sydney v pondelok informovala, že kardinál na odporúčanie lekárov absolvoval cestou niekoľko zastávok, aby sa vyhol príliš dlhým letom.Hlavný finančný poradca pápeža Františka a najvyšší predstaviteľ katolíckej cirkvi v Austrálii, je najvyššie postaveným vatikánskym predstaviteľom, ktorého kedy obvinili v rámci dlhoročného škandálu sexuálneho zneužívania v katolíckej cirkvi. Sedemdesiatšesťročný klerik by sa mal 26. júla postaviť pred súd v Melbourne.Keď austrálska polícia v júni informovala o obvinení, Pell novinárom počas tlačovej konferencie vo Vatikáne povedal, že sa teší na to, ako sa konečne postaví pred súd. "Som nevinný a tieto obvinenia sú falošné. Už samotná predstava sexuálneho zneužívania je mi odporná," vyjadril sa. Pápež mu podľa jeho slov dal voľno, aby sa mohol pred súdom brániť. Pell pritom už roky čelí obvineniam, že počas toho, keď bol arcibiskupom v Melbourne a neskôr v Sydney, nevenoval dostatočnú pozornosť prípadom zneužívania duchovnými. Neskôr sa však vyšetrovatelia zamerali aj na jeho samotného a vlani ho dokonca detektívi zo štátu Victoria pricestovali vypočuť priamo do Vatikánu.Pellovo pôsobenie na poste arcibiskupa sa v posledných rokoch dostalo do pozornosti vládou schváleného vyšetrovania, ako katolícka cirkev a ďalšie inštitúcie reagovali na prípady zneužívania detí. Austrálska Kráľovská komisia zistila v krajine šokujúci výskyt zneužívania a začiatkom tohto roka informovala, že počas uplynulých niekoľkých desaťročí obvinili zo sexuálneho zneužívania detí sedem percent katolíckych kňazov.


Zo srbskej enklávy v Kosove hlásia výbuchy, premiér ich odsúdil

Výbuchy poškodili domy a automobily, no nevyžiadali si obete ani zranenia.

PRIŠTINA. Z mesta Zubin Potok, ktoré sa nachádza v časti Kosova obývanom prevažne Srbmi, hlásia v nedeľu dva výbuchy. Oba výbuchy podľa miestnych predstaviteľov poškodili domy etnických Srbov a pri nich stojace automobily, no nevyžiadali si žiadne obete ani zranenia. Výbuchy odsúdil kosovský premiér Ramuš Haradinaj, ktorý ich označil za provokáciu zameranú na vyvolanie vášní medzi etnikami. "Je to neprijateľný čin, ktorého cieľom je snaha udržiavať občanov krajiny v napätí," vyhlásil premiér.


Nemecko súdi pravicových extrémistov, ktorí útočili na žiadateľov o azyl

Pri piatich útokoch utrpeli zranenia dvaja ľudia.

DRÁŽĎANY. V Drážďanoch sa začal súdny proces s ôsmimi nemeckými pravicovými extrémistami, ktorí mali podnikať útoky na žiadateľov o azyl a ich podporovateľov. Agentúra DPA napísala, že ide o prípad, ktorý môže vytvoriť precedens v súdnych procesoch s pravicovými teroristami v Nemecku.Nemecká spolková prokuratúra vzniesla vlani v novembri obvinenia voči týmto ôsmim Nemcom. Obžalovala ich zo založenia krajne pravicovej teroristickej organizácie a spáchania bombových útokov na zariadenia pre žiadateľov o azyl a na ľavicové terče.Sedmi muži a jedna žena sú obvinení, že v roku 2015 vytvorili Gruppe Freital (Skupina Freital), pomenovanú podľa predmestia východonemeckých Drážďan, ktoré zažili sériu protestov proti utečencom i ďalšie incidenty.Proces s pravicovými teroristami sa koná na súde v Drážďanoch a počas jeho trvania platia mimoriadne bezpečnostné opatrenia.Obžalovaných čaká séria pojednávaní naplánovaných na najbližších 60 dní. Podozriví sa budú musieť zodpovedať okrem iných obvinení z pokusu o vraždu, ťažkého ublíženia na zdraví a použitia výbušniny s úmyslom ublíženia.Ide o Nemcov vo veku 19-39 rokov. Všetci podozriví sa od novembra 2015 nachádzajú vo vyšetrovacej väzbe. Pri piatich útokoch uskutočnených v júli až novembri 2015 utrpeli zranenia dvaja ľudia.Skupina použila zakázané silné petardy z Českej republiky na výrobu rúrkových bômb a ďalších improvizovaných výbušných zariadení.


Guvernér Missouri končí vo funkcii kvôli sexuálnej afére a podozrivej kampani

Eric Greitens mal údajne mimomanželský pomer a je obvinený z neprípustného spôsobu financovania jeho predvolebnej kampane.

JEFFERSON CITY. Americký republikánsky politik Eric Greitens oznámil v utorok svoje rozhodnutie odstúpiť z funkcie guvernéra štátu Missouri po tom, ako poznačili jeho pôsobenie sexuálna aféra a otázky okolo financovania politickej kampane. Informovala o tom agentúra AP. Voči tomuto bývalému príslušníkovi elitného vojenského útvaru Navy SEAL a absolventovi univerzity v Oxforde je v súčasnosti vedených viacero vyšetrovaní. Zákonodarný zbor v Missouri začal pred necelými dvoma týždňami zvažovať možné odvolanie guvernéra z funkcie prostredníctvom tzv. impeachmentu. Samotný Greitens (44) však popiera, že by sa dopustil trestného činu. V prípade mimomanželského pomeru so svojou bývalou kaderníčkou, ktorý mal ešte pred zvolením za guvernéra v roku 2016, bol Greitens vo februári obvinený zo zasahovania do súkromia, neskôr však bolo toto obvinenie stiahnuté. V apríli ho zase prokuratúra obvinila z neprípustného spôsobu financovania jeho predvolebnej kampane v roku 2016. Greitensova demisia nadobudne platnosť v piatok, načo prevezme kompetencie guvernéra Missouri jeho doterajší námestník Mike Parson.


Zomrela legenda FC Liverpool. Smith rozhodol finále Európskeho pohára majstrov

V tíme pôsobil osemnásť rokov, bol aj kapitán.

LIVERPOOL. Vo veku 74 rokov zomrel Tommy Smith, bývalý kapitán anglického futbalového klubu FC Liverpool. Informoval o tom portál bbc.co.uk. Smith hral za Liverpool 18 rokov, v jeho drese nastúpil na 638 zápasov a v sezóne 1976/1977 strelil víťazný gól vo finále Európskeho pohára majstrov (predchodca Ligy majstrov) proti Borussii Mönchengladbach (3:1). S FC Liverpool získal tiež štyri ligové tituly, dvakrát triumfoval v Pohári UEFA (terajšia Európska liga UEFA) a raz v Anglickom pohári.


Hviezda Realu Madrid: Zidane? Nepovedal by som, že sme boli najlepší kamaráti

MADRID. Waleský futbalista Gareth Bale priznal, že mal komplikované vzťahy s bývalým trénerom Realu Madrid Zinedinom Zidanom. Francúzsky kouč opustil Real iba pár dní po tom, čo s ním minulý rok dosiahol tretie víťazstvo v neprerušenej sérii v pohárovej Lige majstrov. Dvadsaťdeväťročný rodák z Cardiffu prezradil, že odvtedy so Zidanom nekomunikoval. "Nikdy mi nehovoril o zámere opustiť klub. Po jeho odchode sme sa spolu už nerozprávali," prezradil Bale v rozhovore pre web fourfourtwo.com a doplnil, že vzťah medzi ním a 46-ročným Zidanom bol čisto pracovného charakteru. "Mali sme dobré vzťahy, boli však vyslovene profesionálne. Nepovedal by som, že sme boli najlepší kamaráti." Bale v spomenutom interview tiež prezradil, že stále má na Zidana ťažké srdce. Hoci Madridčania vo finálovom zápase Ligy majstrov zdolali FC Liverpool 3:1, na čom sa Walesan podieľal dvoma gólmi, do stretnutia nenastúpil od začiatku. "Bol som frustrovaný, že som nehral od prvých minút. Predtým som v posledných štyroch ligových zápasoch strelil päť gólov. Cítil som, že si zaslúžim hrať od začiatku," reagoval Bale, ktorý v zápase strelil víťazný gól na 2:1. Stalo sa tak o tri minúty neskôr, ako sa dostal na ihrisko v 61. minúte. Vtedy sa presadil pamätnými nožničkami z hranice šestnástky. "Ten gól som si pozrel zo záznamu viackrát a myslím si, že nemusím nikomu nič viac dokazovať. Chcel som to urobiť pre tím," uzavrel Bale.


Hamas sa vyhráža povstaním, ak USA uznajú Jeruzalem za hlavné mesto Izraela

JERUZALEM. Organizácia islamskej spolupráce (OIC), ktorá združuje moslimské krajiny, v pondelok varovala Spojené štáty, že uznanie Jeruzalema za hlavné mesto Izraela by bolo prejavom agresie voči arabskému a moslimskému svetu. OIC vo svojom vyhlásení upozornila, že jej 57 členských štátov by mohlo prerušiť vzťahy s každou krajinou, ktorá by svoje veľvyslanectvo presunula do Jeruzalema alebo uznala anexiu východného Jeruzalema Izraelom. Palestínske hnutie Hamas v tejto situácii pohrozilo ďalšou intifádou. Posledná intifáda vypukla v roku 2000, keď vtedajší vodca izraelskej pravicovej opozície Ariel Šaron navštívil mešitu al-Aksá na Chrámovej hore vo východnom Jeruzaleme. Násilnosti, ktoré v dôsledku toho vypukli, si do roku 2006 vyžiadali životy približne 3000 Palestínčanov a tisícky Izraelčanov, pripomenula rozhlasová stanica Deutsche Welle. Nemenovaní americkí predstavitelia uviedli, že Trump by mohol uznať Jeruzalem ako hlavné mesto Izraela tento týždeň. Počas svojej predvolebnej kampane Trump tiež prisľúbil presťahovanie americkej ambasády z Tel Avivu do Jeruzalema. Postavenie Jeruzalema je jedným z hlavných problémov izraelsko-palestínskeho konfliktu. Izrael ho pokladá za svoje hlavné mesto, ale medzinárodné spoločenstvo zastáva názor, že štatút mesta sa musí určiť na mierových rozhovoroch. Palestínčania žiadajú, aby bol ich hlavným mestom východný Jeruzalem, obsadený Izraelom v roku 1967, pripomenula tlačová agentúra AP.


Facebook zrušil stránky rasistov zo zhromaždenia v Charlottesville

Facebook odstránil aj profily na Instragrame súvisiace s demonštráciou extrémistov.

MOUNTAIN VIEW. Facebook zrušil stránky rasistov, ktorí sa zúčastnili na víkendovom nacionalistickom zhromaždení v meste Charlottesville vo Virgínii. Hovorkyňa sociálnej siete Ruchika Budhrajová pre tlačovú agentúru The Associated Press uviedla, že odstránili účet Christophera Cantwella, ktorého meno bolo uvedené na letákoch k podujatiu a je označovaný za extrémistu. Facebook odstránil ešte aj najmenej osem ďalších stránok na sociálnej sieti a na Instagrame súvisiacich s demonštráciou extrémistov, ktorá sa skončila tragicky. Ako dôvod hovorkyňa uviedla porušenie politiky spoločnosti o organizáciách a prejavoch z nenávisti. Cantwell v reakcii uviedol, že jeho účet odstránili v snahe umlčať jeho názory.


Salvini nedôveruje partnerom v koalícii, pád vlády odmieta

Taliansky minister vnútra odmietol, že vláda je na pokraji kolapsu.

RÍM. Taliansky vicepremiér a minister vnútra Matteo Salvini odmietol vo štvrtok názory, že súčasná vláda Talianska je 13 mesiacov od svojho vzniku na pokraji kolapsu. Krátko predtým sa však vyjadril, že partnerom vo vládnej koalícii už nedôveruje, informovala tlačová agentúra DPA. "Zajtra žiadna vláda nepadne," napísal Salvini neskoro večer na Twitteri popri vystúpení v televízii, kde poprel nepotvrdené správy, že požiadal o naliehavé stretnutie s prezidentom Sergiom Mattarellom. Práve prezident je v Taliansku osobou, na ktorú sa politici obracajú v čase vládnej krízy. Salvinimu, ktorý je lídrom pravicovo-populistickej strany Liga Severu (LN), položili novinári počas jeho účasti na zasadnutí EÚ v Helsinkách otázku, či stratil dôveru k partnerskému protisystémovému Hnutiu piatich hviezd (M5S). "Áno, nanešťastie áno, aj v osobnej rovine," odpovedal vicepremiér. "Vládnuť každý deň s ľuďmi, ktorí vás urážajú, je zvláštne," dodal Salvini, opisujúci samého seba ako obeť neoprávnenej kritiky zo strany M5S. "Aby som povedal pravdu, mám už toho trochu dosť," vyjadril sa medzitým líder M5S Luigi Di Maio, ktorý je takisto podpredsedom vlády. "Chcem pokračovať, ale ak chce Liga položiť túto vládu, mala by to jasne povedať," dodal vo videozázname na Facebooku. Dvojica koaličných strán má medzi sebou už takmer od začiatku nezhody v rôznych otázkach vrátane migračnej, daňovej a dopravnej politiky. Najnovšie napätie súvisí s rozhodnutím M5S podporiť pri výbere nového predsedu Európskej komisie nemeckú političku Ursulu von der Leyenovú, s ktorej nomináciou LN nesúhlasila. V prípade vládnej krízy by sa mohli v Taliansku konať na jeseň predčasné parlamentné voľby. V prieskumoch voličských preferencií výrazne vedie LN s približne 38-percentnou podporou. Nasleduje opozičná Demokratická strana s 23 percentami a M5S so 17 percentami.


Má blízko ku Kmotríkovi. Mimovládky kritizujú nomináciu Bugalu

BRATISLAVA. Nadácia Zastavme korupciu nepovažuje za správnu nomináciu advokáta Juraja Bugalu za podpredsedu Úradu pre verejné obstarávanie (ÚVO). Zdôvodňuje to tým, že Bugala má blízko k podnikateľovi Ivanovi Kmotríkovi, je s ním v spoločných firmách, kde obaja vystupujú aj ako koneční užívatelia výhod."Neviem si predstaviť, ako bude strážiť transparentnosť tendrov a štátnych obchodov," informovala v utorok agentúru SITA riaditeľka Nadácie Zastavme korupciu Zuzana Petková. "Sám totiž podniká tak, že v tomto smere vzbudzuje pochybnosti, nakoľko jednu z jeho spoločností Infra Services preveruje protischránkový súd pre podozrenia, že kryje skutočného vlastníka," uviedla Petková.Návrh na vymenovanie Bugalu na post podpredsedu ÚVO predložil vláde predseda úradu Miroslav Hlivák. Vláda má o tom rozhodnúť na prvom rokovaní po letných dovolenkách v stredu 22. augusta. Miesta oboch podpredsedov úradu sú momentálne neobsadené. Bugala má vyše pätnásťročnú právnu prax, je jedným zo spoločníkov Advokátskej kancelárie Bugala - Ďurček, s. r. o. Jeho partner Peter Ďurček je štátnym tajomníkom na Ministerstve dopravy a výstavby SR ako nominant SNS. Advokátska kancelária má v referenciách aj firmy zo skupiny Kmotríka.Riaditeľ mimovládnej organizácie Transparency International Slovensko Gabriel Šípoš si myslí, že Bugala je vyslovene nevhodným kandidátom. "Jeho zastupovanie (a dokonca aj spolupodnikanie) firiem veľkopodnikateľa Ivana Kmotríka, ktoré majú množstvo zmlúv so štátom, vytvára oprávnené pochybnosti, či by vedel nestranne posudzovať štátne zákazky," povedal Šípoš. Na funkciu podpredsedu by tiež čakal nomináciu autority, ktorej názory na problémy verejného obstarávania sú verejnosti dobre známe. "Navyše, máme podozrenie, že pán Bugala osvedčoval vlastníctvo Kmotríkových firiem protiprávne, lebo ako jeho partner v podnikaní je v konflikte záujmov," upozornil Šípoš. Predseda ÚVO Miroslav Hlivák by mal podľa šéfa mimovládky nomináciu Bugalu stiahnuť a nájsť seriózneho kandidáta. Bugala má zastúpenie vo viacerých spoločnostiach. Napríklad, spolu s Ďurčekom je spoločníkom aj vo firme Hedin, a. s., ktorá má podiel 49 percent v spoločnosti Infra Services, a. s., dcérskej spoločnosti Bratislavskej vodárenskej spoločnosti, a. s. Okresný súd v Žiline skúma pravdivosť údajov o vlastníkoch Infra Services v registri partnerov verejného sektora. Podnet na súd podal investigatívny novinár Adam Valček z denníka SME. "V podnete na začatie tohto konania som uviedol, že mám pochybnosti o tom, že páni Bugala a Ďurček sú skutoční vlastníci spoločnosti. Naopak, mám podozrenie, že ako advokáti poskytujú nejakému klientovi služby tzv. nominovaného akcionára," citoval Valčeka portál aktuality.sk. Valček upozornil najmä na pôžičku vo výške 17 miliónov eur, ktorú získal Hedin od neznámeho veriteľa. "Vo všeobecnosti si myslím, že nebankové pôžičky môžu predstavovať jednu z foriem zakrytia skutočného vlastníctva, kedy konečným užívateľom výhod je veriteľ takejto pôžičky," dodal.Bugala v písom stanovisku minulý týždeň oznámil, že po zvolení sa vzdá všetkých majetkových účastí a funkcií v obchodných spoločnostiach a počas výkonu funkcie preruší výkon funkcie advokáta. "V rámci výkonu funkcie podpredsedu úradu by som sa chcel venovať predovšetkým agende profesionalizácie verejného obstarávania na Slovensku, teda jednému z pilierov, ktorý je pre vedenie úradu dôležitý," uviedol Bugala. V rade úradu sa zdrží hlasovania v konaní, v ktorom bude vystupovať niektorý z jeho bývalých klientov.


Britský minister spravodlivosti rezignoval, chce hlasovať proti vláde

Viacerí konzervatívci podporujú návrh, aby Briti dostali šancu sa k výslednej podobe brexitu vyjadriť opäť v referende.

LONDÝN. Z vlády britskej premiérky Theresy Mayovej v utorok odstúpil minister spravodlivosti Phillip Lee. Ako vysvetlil, dôvodom jeho rozhodnutia je to, že chce mať ako poslanec dolnej komory britského parlamentu voľné ruky pri nadchádzajúcich hlasovaniach o brexite. Lee je už dlho známy ako odporca brexitu a chcel v Dolnej snemovni podporiť ustanovenie, ktoré do vládneho návrhu Zákona o odchode z Európskej únie doplnila horná komora, Snemovňa lordov, a ktoré podstatne zvyšuje právomoci britského parlamentu v otázke brexitu. Podľa tohto dodatku by Snemovňa lordov, ak by bola nespokojná s finálnou podobou zmluvy o brexite medzi Veľkou Britániou a EÚ, mohla túto zmluvu vláde vrátiť a tým ju dotlačiť k ďalším rokovaniam s EÚ, z ktorých by vzišla prijateľnejšia podoba zmluvy o brexite. Príslušný návrh bol však v Dolnej snemovni zamietnutý v pomere 324 k 298 hlasom a Mayovej vláda dosiahla tesné víťazstvo. V záujme želaného výsledku hlasovania vláda pristúpila na kompromis a prisľúbila, že sama pozmení zákon o vystúpení z Európskej únie tak, aby posilnila právomoci parlamentu. Agentúra Reuters uviedla, že Dolná snemovňa podporila návrh, aby v prípade odmietnutia konečnej dohody o brexite parlamentom určil ďalší postup jeden z ministrov, a to v priebehu 28 dní. Utorkové hlasovanie bolo jedným z najdôležitejších v rámci prebiehajúceho rozhodovania Dolnej snemovne o uvedenom zákone. Vláda chce zvrátiť zmeny prijaté hornou Snemovňou lordov, ktoré "zmäkčujú" podmienky odchodu Spojeného kráľovstva z európskeho bloku. Spomínaný kompromis znamenal zažehnanie "rebélie" v radoch Mayovej konzervatívcov, ktorá mohla podľa Reuters oslabiť autoritu premiérky.


Snem ANO posilnil Babišovu moc a obmenil podpredsedov

Stropnick?� m?��?e zača�? myslie�? na prezidentsk?� kandidat?�ru.

PRAHA. V?�kendov?� celošt?�tny snem hnutia ANO zvolil v sobotu pod�?a očak?�van?� za predsedu op?��? Andreja Babiša a v nede�?u schv?�lil zmenu stanov hnutia, č?�m posilnil jeho pr?�vomoci. Zmena Babišovi okrem in?�ho umo�?n?� zasahova�? do volebn?�ch kandid?�tok ANO na všetk?�ch ?�rovniach samospr?�vy, informoval Česk?� rozhlas. Snem ANO zvolil aj zvyšn?�ch členov vedenia. Babišovou "dvojkou" a prv?�m podpredsedom zost?�va š?�f poslaneck?�ho klubu ANO Jaroslav Falt?�nek, ktor?� porazil stredočesk?� hajtmanku Jaroslavu Pokorn?� Jermanov?�. Na sneme sa vyjadril k prez?�vke "anjel smrti", ktor?� mu prischla. "Viete, ako to v politike a �?ivote chod?�, niekto to jednoducho robi�? mus?�," vyhl?�sil.Nov?�mi podpredsedami sa stali minister �?ivotn?�ho prostredia Richard Brabec a minister obrany Martin Stropnick?�. Funkcie podpredsedov obh?�jili Jaroslava Pokorn?� Jermanov?� a prim?�tor Brna Petr Vokř?�l. Stropnick?�, ktor?� dostal z podpredsedov najviac (174) hlasov, m?��?e pod�?a servera iDnes.cz zača�? myslie�? na svoju kandidat?�ru v janu?�rov?�ch vo�?b?�ch prezidenta. Dal sa toti�? poču�?, �?e by kandidoval iba ak bude ma�? podporu hnutia.Babiš na sneme povedal, �?e hnutie usporiada referendum o tom, kto by mal by�? jeho kandid?�tom pre prezidentsk?� vo�?by. Pod�?a prv?�ho podpredsedu Falt?�nka by však referend?� mohli by�? dve - prv?� o tom, či m?� ANO v?�bec postavi�? svojho kandid?�ta a to druh?� o tom, kto to m?� by�?."Prezident Zeman m?� ve�?k?� v?�hodu. St?�le chod?� za �?uďmi a rob?� to ve�?mi dobre, dok?��?e dosta�? na n?�mestia tis?�ce �?ud?�. To dnes nedok?��?e �?iaden politik," citoval z rozhovoru s Babišom server iDnes.cz.


Obavy z eskalácie napätia na Blízkom východe zvýšili cenu Brentu

Ceny ropy Brent stúpli zhruba o 1,4 percenta.

HOUSTON. Ceny ropy Brent vzrástli vo štvrtok zhruba o 1,4 percenta po tom, ako sa trhy začali obávať eskalácie napätia na Blízkom východe v dôsledku víkendových útokov na zariadenia ropnej spoločnosti Saudi Aramco. Podľa niektorých analytikov sa útoky môžu zopakovať a ovplyvniť dodávky ropy od kľúčového producenta. Saudská Arábia a USA totiž poukázali priamo na Irán. Ten zodpovednosť za útoky dronmi, ktoré zredukovali produkciu ropy v Saudskej Arábii zhruba o polovicu, odmieta. "Nie je vylúčené, že saudský ropný priemysel bude ohrozený opäť a my môžeme zaznamenať ďalšie výpadky produkcie," uviedol Gene McGillian z americkej spoločnosti Tradition Energy. "To, čo trhy momentálne znepokojuje, je možná reakcia na víkendové útoky. Ako na to zareagujú USA a Saudská Arábia," povedal. Cena severomorskej ropnej zmesi Brent s dodávkou v novembri dosiahla do 19.29 h SELČ 64,47 USD (58,25 eura) za barel. V porovnaní s predchádzajúcou uzávierkou to znamená rast o 87 centov (1,37 percenta). Cena americkej ľahkej ropy WTI s októbrovým kontraktom sa zvýšila o 16 centov na 58,27 USD/barel.


Polícia obvinila ďalšieho kotlebovca z extrémizmu, Mazurekovi hrozí väzenie

BRATISLAVA. Polícia obvinila z extrémizmu už druhého poslanca Ľudovej strany Naše Slovensko. Ako v sobotu informuje portál Pluska.sk, len deň po tom, ako vyšetrovateľ Národnej kriminálnej agentúry obvinil poslanca ĽSNS Stanislava Mizíka, druhým obvineným je od piatka ďalší poslanec Mariana Kotlebu, a to Milan Mazurek. Portálu to potvrdil riaditeľ Národnej kriminálnej agentúry Peter Hraško s tým, že je obvinený zo šírenia extrémizmu. „Dopustiť sa mal trestného činu podnecovania, hanobenia a vyhrážania osobám pre ich príslušnosť k niektorej rase, národu, národnosti, farbe pleti, etnickej skupine alebo pôvodu rodu,“ uviedol Hraško. Obvinenému Mazurekovi hrozí vyššia sadzba ako Mizíkovi, pretože sa mal dopustiť závažnejšieho spôsobu extrémizmu. Vyšetrovateľ ho podľa informácií portálu obvinil z apartheidu (politika rasovej odlúčenosti) a diskriminácie skupiny osôb. Ako poslancovi Národnej rady SR mu hrozí osem až pätnásť rokov väzenia. Trestného činu sa mal podľa Pluska.sk poslanec dopustiť v relácii súkromného rádia Frontinus, kde ako hosť počas jeden a pol hodiny trvajúceho vystúpenia povedal ešte v októbri minulého roku viaceré kontroverzné výroky. „Tie boli namierené proti rómskemu etniku a xenofóbne sa vyjadroval taktiež na adresu imigrantov, Arabov či islamského náboženstva," píše portál, podľa ktorého v rádiu nemal žiadneho oponenta a jeho výroky ostali aj bez reakcie moderátora. „Na reláciu Debata na telefón dostal regulátor vtedy celkovo osem sťažností. Za odvysielanú reláciu sa do problémov dostalo aj samotné rádio, ktoré skončilo s pokutou 15 000 eur za porušenie zákazu podnecovania nenávisti," približuje Pluska.sk.Mazurek sa kriticky na adresu islamu vyjadril aj v parlamente. „Islam je viac než náboženstvo, je to krutý, odporný a neľudský politický systém,“ vyhlásil poslanec. Za svoj výrok sa musel, podobne ako Mizík, v pléne ospravedlniť. Obaja však priestor zneužili na ďalšiu kritiku tohto náboženstva a dnes musia zaplatiť pokutu vo výške 1 000 eur.


Slovensko naďalej potrápi silný vietor, na horách tiež víchrica a sneh

BRATISLAVA. Slovensko potrápi silný vietor. Najviac postihnuté bude západné Slovensko, sever a stred krajiny. Prevažne na horách môže aj snežiť a môžu sa tvoriť snehové jazyky a záveje. Upozorňuje na to Slovenský hydrometeorologický ústav na svojej webovej stránke, kde vydal pre tieto oblasti aj výstrahy prvého stupňa. V Tatrách a okolí môže byť víchrica. Meteorológovia predpokladajú, že rýchlosť vetra tam môže byť miestami 30 - 37 m/s (110 - 135 km/h), čo je víchrica. Zároveň tu môže snežiť a môžu sa tvoriť snehové jazyky a záveje. Na západnom Slovensku má fúkať o čosi menej ako na horách. Rýchlosť vetra tu môže miestami dosiahnuť 18 - 22 m/s (65 - 80 km/h). Výstrahy potrvajú celý deň. Na utorok (31.10.) zatiaľ výstrahy nie sú hlásené. Hasiči mali v nedeľu (29.10.) pre zlé počasie rušno. Od rána do večera do 21.00 h zasahovali v približne 490 udalostiach, ktoré vznikli následkom nepriaznivej poveternostnej situácie. V teréne ich bolo viac ako 800. Informovala o tom Zuzana Farkasová z Prezídia Hasičského a záchranného zboru (HaZZ). "Najviac výjazdov bolo zaznamenaných v Nitrianskom, Trenčianskom, Bratislavskom a Trnavskom kraji, kde hasiči zasahovali viac ako 300-krát," doplnila s tým, že v teréne boli profesionálni aj dobrovoľní hasiči. Následky silného vetra odstraňovali podľa jej slov nepretržite počas celého dňa. Viac ako 190-tisíc ľudí na západnom Slovensku zostalo v nedeľu pre extrémne silný vietor bez elektrickej energie. Najviac postihnutá bola oblasť Bratislavy, Trenčína, Trnavy, Partizánskeho a Senice. Ráno bolo bez elektriny ešte 6000 odberných miest. TASR to potvrdila hovorkyňa spoločnosti Západoslovenská energetika Michaela Dobošová. "Všetky dostupné pohotovostné zložky Západoslovenskej distribučnej sú v teréne a pracujú na odstránení porúch," uviedla. Niektoré poruchy, ako pováľané stromy na vedeniach či roztrhané vodiče si podľa jej slov vyžadujú dlhší čas na opravu. "Predpokladáme však, že väčšina porúch bude odstránená v priebehu dnešného dňa," doplnila Dobošová. Osobná železničná doprava je na Slovensku už stabilizovaná a postupne sa obnovila na celom území Slovenska. Výnimkou je trať Pohronská Polhora - Tisovec, kde sa podľa hovorcu ZSSK Tomáša Kováča čaká na odstránenie spadnutého stromu. Zároveň trvá prerušenie dopravy aj do a z Štrbského Plesa. "Vlaky sú nahradené autobusmi," uviedol Kováč. Náhradná autobusová doprava tak premáva na úseku Starý Smokovec - Štrbské Pleso a späť. "Autobusy boli nasadené aj namiesto zubačky zo Štrby na Štrbské Pleso a späť, avšak vzhľadom na silnú poľadovicu premávajú nepravidelne a s ťažkosťami," opísal hovorca. Výrazné meškania majú podľa ZSSK najmä nočné vlaky a vlaky smerujúce z a do Českej republiky. Napríklad EuroNight (EN) vlak Metropol, ktorý premáva z Berlína cez Bratislavu do Budapešti, mešká približne 130 minút. Tiež EN vlak Bohemia z Prahy cez Žilinu do Humenného mešká 105 minút a EuroCity vlak Jan Jesenius z Budapešti cez Bratislavu do Prahy mešká 30 minút. V prípade vnútroštátnych vlakov zaznamenáva meškanie približne 180 minút rýchlik Poľana, ktorý o 21.27 h vyrážal z Prešova a smeruje do Bratislavy, rýchlik Ipeľ s odchodom o 7.13 h zo Zvolena smerujúci do Košíc má meškanie 35 minút a rýchlik Tajov na trase Banská Bystrica (6.35 h) - Bratislava (9.59 h) zaznamenal meškanie 30 minút.


VIDEO: Peter Sagan obsadil 9. miesto v 6. etape na Vuelta a Espaňa 2018

ONLINE

Profil etapy

VIDEO

6. etapa (Huércal Overa - San Javier. Mar Menor, 150,7 km): Hneď po štarte prekvapujúco zaútočil Austrálčan Richie Porte (BMC Racing), ku ktorému sa čochvíľa pridali Jorge Cubero (Burgos-BH) a Luis Ángel Maté (Cofidis). Po 15 km už mali náskok 3:15 min a 100 km pred cieľom to boli takmer 3 minúty. Toto trio pokope prekonalo aj horskú prémiu III. kat. Alto del Garrobillo na 56,7 km (3,8 km, priemer 5.7%) s náskokom 2:42 min, prvý bol na nej a 3 body získal Španiel Maté. Rovnaký cyklista vyhral aj ďalšiu "trojku" na Alto Cedacero (4 km, 6.2%) a poistili si líderskú pozíciu vo vrchárskej súťaži. Štyridsaťpäť kilometrov pred páskou mali "utečenci" k dispozícii už len 1:05 min a ich náskok sa podľa predpokladov už len znižoval. Na rýchlostnej prémii v Cartagene bol najlepší Španiel Cubero a po nej sa únik tria necelých 30 km pred cieľom skončil. Zostávajúce kilometre sa zmenili na boj o čo najlepšiu pozíciu pre záverečný šprint. Vietor však rozdelil pelotón na niekoľko skupín, v tej prvej zostali viacerí favoriti na čele s Talianom Eliom Vivianim (Quick-Step Floors), Petrom Saganom (Bora-Hansgrohe) či lídrom celkovej klasifikácie Francúzom Rudym Molardom (Groupama-FDJ). Chýbali v nej však jeho krajan a tímový kolega Thibaut Pinot či Holanďan Wilco Kelderman (Sunweb), 8 km pred cieľom zaostávali o 1:40 min. V čase, keď do konca etapy zostávalo 3,3 km, boli vpredu už aj jazdci tímu Bora-Hansgrohe so Saganom. Trojnásobný majster sveta sa aj zapojil aj do záverečného špurtu, ale nedarilo sa mu podľa predstáv. Sagan sa zavesil za Vivianiho, ale v záverečnej rovinke nemal priestor posunúť sa dopredu. Skončil na deviatom mieste, najrýchlejší bol Francúz Nacer Bouhanni a pripísal si 65. víťazstvo profesionálnej kariéry. Favorizovaný Talian Viviani skončil tretí.


Kriminalita na Slovensku vlani vzrástla, stúpol aj počet objasnených prípadov

V roku 2016 narástol počet zistených prípadov násilnej trestnej činnosti o 696 v porovnaní s minulým rokom.

BRATISLAVA. V roku 2016 narástol počet zistených prípadov násilnej trestnej činnosti o 696 v porovnaní s predchádzajúcim rokom. Uvádza sa to v Správe o bezpečnosti SR v roku 2016, ktorú dal vypracovať Úrad vlády. Podľa správy sa však na druhej strane zvýšil aj počet takýchto objasnených trestných činov, konkrétne o 561 prípadov oproti roku 2015. "U lúpeží pokračoval pokles počtu zistených prípadov, pričom objasnenosť lúpeží stúpla a najviac lúpeží bolo spáchaných v Košickom kraji a najmenej v Prešovskom kraji. V tomto období dominovali predovšetkým takzvané pouličné lúpeže," konštatuje dokument. Vývoj bezpečnostnej situácie v SR z hľadiska počtu zistených trestných činov možno podľa správy považovať za pozitívny, pričom možno konštatovať, že v porovnaní s rokom 2015 dochádza k postupnému znižovaniu celkového nárastu trestnej činnosti s poklesom spôsobenej škody a len minimálnym poklesom percenta objasnenosti. Pokles trestných činov nastal podľa dokumentu najmä u majetkovej a ekonomickej kriminality, mierny nárast bol okrem násilnej trestnej činnosti zaznamenaný aj pri mravnostnej kriminalite. Situácia na úseku organizovanej trestnej činnosti bola podľa správy v roku 2016 porovnateľná s predchádzajúcim obdobím. "Naďalej organizované skupiny páchali najmä hospodársku a majetkovú trestnú činnosť, ktorá bola ich hlavným zdrojom finančných príjmov. Páchateľmi boli najmä osoby využívajúce takzvané „nastrčené osoby“, aj zo zahraničia, za účelom sťaženia dokázania trestnej činnosti, ktorí zakladali a využívali obchodné spoločnosti a predstierali obchodnú činnosť," uvádza sa v dokumente.Majetková trestná činnosť má podľa správy na Slovensku dlhodobo klesajúci charakter. "V roku 2016 bolo zistených v porovnaní s rokom 2015 o 1 654 trestných činov menej a rovnako aj celková škoda ňou spôsobená bola menšia. Pri daňovej kriminalite je zaznamenaný pri náraste mierne stúpajúci charakter, pričom objasnenosť stúpla, čo je dôsledkom aplikácie prijatých opatrení na zefektívnenie boja proti daňovým únikom v Akčnom pláne boja proti daňovým podvodom na roky 2012-2016," informuje správa. Pri mravnostných deliktoch nastal podľa dokumentu nárast počtu zistených prípadov a najpočetnejšiu skupinu spomedzi týchto prípadov predstavuje trestný čin sexuálneho zneužívania.V oblasti dopravno-bezpečnostnej situácie v roku 2016 zaznamenali podľa správy o 36 dopravných nehôd menej ako v roku 2015. Pri nehodách bolo v minulom roku usmrtených o 32 osôb menej ako v roku 2015. Nárast naopak zaznamenali v počte ľahko zranených osôb a pri dopravných nehodách s následkom usmrtenia alebo ublíženia na zdraví.


NATO vybuduje v Poľsku vojenský sklad americkej armády

Sklad americkej armády by mali postaviť v obci Powidz vo Veľkopoľskom vojvodstve.

BRUSEL. Severoatlantická aliancia (NATO) v sobotu potvrdila plány vybudovať v poľskej obci Powidz vo Veľkopoľskom vojvodstve sklad americkej armády. Ten má slúžiť pre uskladnenie obrnených transportérov, streliva a zbraní. Informoval o tom americký denník The Wall Street Journal, ktorý citovala agentúra AFP. Generálny tajomník NATO Jens Stoltenberg uviedol, že stavebné práce sa začnú tento rok a potrvajú približne dva roky. Spojené štáty a NATO po anexii Krymu Ruskom v roku 2014 posilnili svoju vojenskú prítomnosť v Poľsku a v pobaltských krajinách. Severoatlantická aliancia zároveň podniká kroky na zvýšenie rýchlosti presunu svojich jednotiek a vybavenia v rámci Európy pre prípad, že by došlo k vojenskému útoku. Poľská vláda v poslednom období posilnila svoje vojenské väzby s USA. Vo februári sa dohodla na kúpe amerických mobilných raketometov v hodnote 414 miliónov dolárov (zhruba 366 miliónov eur) a vlani podpísala zmluvu na nákup amerického protiraketového systému Patriot za 4,75 miliardy dolárov (približne 4,2 miliardy eur). Varšava tiež požaduje, aby USA otvorili v Poľsku stálu vojenskú základňu. V Poľsku je v rámci rotácie jednotiek NATO umiestnených takmer 5000 amerických vojakov.


Americký akciový trh vzrástol na nové rekordné úrovne

Vývoj na európskych akciových trhoch bol zmiešaný.

NEW YORK. Americký akciový trh v pondelok posilnil a hlavné indexy dosiahli nové rekordné maximá. Najviac k rastu trhu prispeli technologické a energetické firmy a spoločnosti produkujúce spotrebné tovary. Firma Microsoft zdražela o 1,8 percenta, spoločnosť Amazon vzrástla o 2,5 percenta a firma Schlumberger, ktorá poskytuje služby na ropných poliach, si pripísala 4,4 percenta.Akcie malých spoločností posilnili po tom, ako Senát dosiahol dočasnú dohodu o financovaní federálnej vlády. Demokrati súhlasili s dočasným financovaním výmenou za sľub zo strany republikánov, že obnovia diskusie o ochrane mladých imigrantov, ktorých do USA priviedli nelegálne v detskom veku.Index Standard & Poor's 500 si prilepšil o 0,8 percenta a uzavrel na úrovni 2 832,97 bodu, priemyselný index Dow Jones stúpol o 0,5 percenta na 26 214,60 bodu, technologický Nasdaq posilnil o 1 percento na 7 408,03 bodu a index menších spoločností Russell 2000 vzrástol o 0,5 percenta na 1 605,17 bodu.Vývoj na európskych akciových trhoch bol v pondelok zmiešaný. Burzy vo Francúzsku a Nemecku posilnili, ale britský akciový trh oslabil. Francúzsky index CAC 40 si prilepšil o 0,3 percenta a nemecký akciový index DAX si pripísal 0,2 percenta. Britský index FTSE 100 však 0,2 percenta stratil.Japonský akciový trh v utorok výrazne posilnil. Náladu na trhu podporilo to, že Medzinárodný menový fond vylepšil prognózu rastu svetovej ekonomiky a v USA sa dosiahla dohoda o dočasnom financovaní federálnej vlády. Hlavný tokijský index Nikkei 225 stúpol o 1,3 percenta na 24 124,15 bodu.


Poľské osobnosti sa otvoreným listom postavili Kaczynskému

Cez tristo osobností poľskej kultúry sa otvoreným listom obrátilo na prezidenta Dudu.

VARŠAVA. Za "protidemokratické" označili traja bývalí poľskí prezidenti Lech Walesa, Aleksander Kwašniewski a Bronislaw Komorowski opatrenia presadzované súčasnou vládnou stranou Právo a spravodlivosť (PiS). Vyplýva to z otvoreného listu troch niekdajších hláv poľského štátu, ktorý v stredu zverejnilo internetové vydanie denníka Gazeta Wyborcza. Podľa vlastných slov stoja na rozdiel od hrozieb vyplývajúcich z protidemokratických a protiústavných rozhodnutí vlády PiS na strane základných občianskych slobôd občanov Poľskej republiky a bojujú za právny štát a zachovanie demokratických hodnôt. Súčasne ubezpečujú, že nebudú súhlasiť s odobratím spomínaných slobôd a práva na zhromažďovanie. Signatári, medzi ktorými sú aj viaceré ďalšie osobnosti poľskej opozície, podčiarkujú, že stoja na strane ďalších generácií, ktoré majú v 21. storočí právo na život v slobodnej, demokratickej, modernej vlasti. Podľa ich názoru by prehratá bitka o najvyšší súd krajiny mohla byť úvodným podnetom pre diktatúru súčasnej vlády. Postavili sa preto spoločne proti (predsedovi PiS) Jaroslawovi Kaczynskému, pretože predchádzajúce generácie by nám neodpustili zločin rezignácie a zbabelosti. Viac ako tristo osobností poľskej kultúry a umenia sa otvoreným listom obrátilo na prezidenta Andrzeja Dudu. Od hlavy štátu požadujú v dokumente, aby vetovala návrh noviel legislatívy smerujúcich k zmenám v súdnictve. Medzi signatármi sú okrem iných aj skladateľ Krzysztof Penderecki, jazzman Michal Urbaniak, frontman rockovej skupiny Coma Piotr Rogucki, herci Janusz Gajos a Maja Komorowská, režiséri Filip Bajon, Agnieszka Hollandová, Jan Jakub Kolski, Juliusz Machulski a Janusz Zaorski či spisovatelia a publicisti Katarzyna Grocholová, Hanna Krallová, Andrzej Stasiuk a Olga Tokarczuková.


Airbnb sa v Prahe doťahuje na hotely, zaberá takmer polovicu trhu s ubytovaním

Na Airbnb pripadá približne 48,2 percenta pražského trhu s krátkodobým ubytovaním a priemerný hostiteľ prenajíma byt 42 dní v roku.

PRAHA. V historickom centre Prahy mnohí vlastníci bytov a domov ponúkajú ubytovanie turistom zo zahraničia. Ako ukazuje čerstvá štúdia českej vlády, len v Prahe 1 a 2 sa nachádza celkom 60-tisíc lôžok, ktoré vlastníci bytov pravidelne prenajímajú prostredníctvom on-line služby Airbnb, ktorá si od ľudí strháva poplatky za sprostredkovanie. Americká spoločnosť sa v českom hlavnom meste za posledných päť rokov rozrástla z necelých 700 až na vyše 18-tisíc bytov a domov. Vlastníci za ich prenájom ročne dostanú vyše 76,70 milióna eur, ktoré sú väčšinou nezdanené. To zodpovedá celej štvrtine ročného obratu v ubytovacích službách v Prahe. Štát si doteraz nevedel rady s neregulovanými službami, ktoré okrem Airbnb poskytuje napríklad alternatívna taxislužba Uber. Dlhoočakávaná analýza takzvanej zdieľanej ekonomiky, do ktorej obe firmy patria, má za cieľ ukázať možné riešenia. Štúdiu, ktorú majú k dispozícii české Hospodárske noviny (HN), prerokuje kabinet premiéra Bohuslava Sobotku. Štúdia sa zamýšľa nad spôsobmi, ako poskytovateľov služieb zdieľanej ekonomiky začať regulovať a zdaňovať. Štúdia sa zaoberá predovšetkým firmou Airbnb, rozhodnutie o budúcnosti Uberu bolo ponechané na Európsky súdny dvor. Ten by mal ešte tento rok povedať, či je možné expandujúceho konkurenta taxislužieb regulovať podľa národných alebo celoeurópskych pravidiel. V dokumente sa ohľadom oboch firiem uvádza, že sa stali konkurentmi zástupcov tradičných odvetví v hlavnom meste, kde prevádzkujú väčšinu svojho českého podnikania. Podľa vlády je spoločnosť Uber prvá až tretia najväčšia taxislužba v Prahe. "Na Airbnb pripadá približne 48,2 percenta pražského trhu s krátkodobým ubytovaním," píše sa v štúdii, ktorú pre Úrad vlády spracovali ekonómovia z Vysokej školy podnikania a práva. Pražský trh s ubytovaním predstavuje vrátane kempov a ubytovní 149.000 lôžok. Sila Airbnb hotelom údajne až tak nevadí. "Od roku 2012 v Prahe rastie obsadenosť hotelov a rastú aj ich tržby za izby," uvádza šéf Asociácie hotelov a reštaurácií Václav Stárek, ktorého slová potvrdzujú aj čísla z vládneho dokumentu. Podľa nich sa počet nocí v hoteloch v Prahe zvýšil medziročne o 5,5 percenta. Od roku 2012 počet lôžok v troj- až päťhviezdičkových hoteloch stúpa. Preto nie je možné s určitosťou povedať, že Airbnb poškodzuje tradičné ubytovanie. Hotelieri spoločne s pražským magistrátom však najviac kritizujú, že vlastníci bytov, ktorí ich prenajímajú cez Airbnb, na rozdiel od hotelov často neplatia miestne poplatky ani dane. "Airbnb pôsobí v segmente, v ktorom neplatia rovnaké podmienky pre podnikanie. Z centra Prahy z tohto dôvodu miznú domáci a stáva sa z neho jeden obrovský hotel," uviedol Stárek. Prvým monitorovacím nástrojom by mal byť plánovaný register, ktorý Praha spustí v polovici mesiaca a všetci tí, ktorí prenajímajú zdieľané byty, by sa mali zaregistrovať. Z databázy bude mesto môcť zistiť, kto si svoje obydlie prenajíma nárazovo, aby si privyrobil, a kto ho naopak využíva na špekulácie. Podľa predstaviteľa pražskej radnice Jana Wolfa Praha na nezaplatených miestnych poplatkoch ročne stratí až 120 miliónov korún (4,6 milióna eur). "Poskytovanie služieb Airbnb môže byť často považované za klasické podnikanie," myslí si. Potvrdzuje to aj správa vlády, podľa ktorej približne 15 percent domácností tvorí 52 percent pražského Airbnb trhu. Rekordér medzi nimi je majiteľom 54 nehnuteľností, ktorý každoročne na prenájmoch cez Airbnb získava vyše 40 miliónov korún (1,5 milióna eur). Preto štúdia podľa vzoru Estónska navrhuje, aby Airbnb alebo Uber štátu povinne hlásili príjmy svojich prenajímateľov alebo vodičov. Finančná správa a úrady potom určia, koho a ako zdania. Len v prípade Airbnb by štát podľa analýzy ročne získal 500 miliónov korún (19 miliónov eur), z toho 50 miliónov korún (1,9 milióna eur) by pripadlo Prahe. Firma Airbnb nechce komentovať štúdiu. "Sme odhodlaní, že budeme s mestom aj štátom hľadať riešenie," povedal pre HN európsky hovorca Airbnb Bernard D'heygere. Spoločnosť opakovane ocenila Prahu za jeden z najlukratívnejších trhov. Metropola však po vzore miest ako New York či Berlín presadzuje okrem jasnejších daňových pravidiel aj obmedzenie toho, koľko dní v roku budú môcť majitelia byty prenajímať turistom. Wolf hovorí o 100 dňoch. Airbnb tvrdí, že priemerný hostiteľ prenajíma byt 42 dní v roku a získa 40.000 korún (1530 eur).


Hospodárstvo eurozóny aj USA dosiahnu tento rok podľa najnovších prognóz rovnaké tempo rastu.

PARÍŽ. Tempo rastu najväčších globálnych ekonomík sa synchronizuje a na úrovniach, ktoré svet už roky nevidel, pričom eurozóna dobieha Spojené štáty. Uviedla to dnes Organizácia pre hospodársku spoluprácu a rozvoj (OECD) vo svojej najnovšej prognóze. Podľa OECD globálne hospodárstvo tento rok vzrastie o 3,5 percenta a v nasledujúcom roku 2018 sa jeho rast zrýchli na 3,7 percenta. Organizácia so sídlom v Paríži tak potvrdila svoju júnovú prognózu pre tento rok, zatiaľ čo budúcoročný odhad revidovala mierne smerom nahor z pôvodných 3,6 percenta. OECD zároveň uviedla, že priemyselná výroba a obchodná výmena naberajú tempo vďaka oživeniu a zrýchľovaniu výdavkov na technológie. Čo sa týka jednotlivých regiónov, eurozóne predpovedá OECD zrýchlenie hospodárskeho rastu v tomto roku na 2,1 percenta, namiesto pôvodne očakávaných 1,8 percenta. Na budúci rok stúpne jej výkon o 1,9 percenta. Aj ekonomika USA v roku 2017 expanduje o 2,1 percenta a v roku 2018 o 2,4 percenta, vďaka väčším spotrebiteľským výdavkom a podnikovým investíciám. V každom prípade, hospodárstvo eurozóny aj USA dosiahnu tento rok podľa najnovších prognóz rovnaké tempo rastu. Parížska organizácia zároveň zvýšila prognózu pre Francúzsko a Taliansko. Druhej najväčšej ekonomike eurozóny - Francúzsku tak predpovedá tento rok rast o 1,7 percenta, zatiaľ čo v júni očakávala, že jej výkon stúpne o 1,3 percenta. A odhad pre Taliansko revidovala na 1,4 percenta z 1 percenta. Spojené kráľovstvo však naopak spomaľuje. Podľa OECD jeho hrubý domáci produkt (HDP) stúpne v tomto roku o 1,6 percenta a na budúci rok len o 1 percento. Indii OECD zhoršila prognózu rastu v tomto roku na 6,7 percenta zo 7,3 percenta. Dôvodom je vplyv reformy daní z tovarov aj služieb. Číne naopak odhad revidovala nahor na 6,8 percenta v roku 2017 a 6,6 percenta v roku 2018. Pokiaľ ide o menovú politiku, OECD uviedla, že americká centrálna banka Fed by mala zvyšovať úrokové sadzby postupne. Európska centrálna banka by zase mala najskôr znížiť nákup aktív pred tým, ako začne zvyšovať negatívne úrokové sadzby. OECD dodala, že centrálne banky budú možno musieť prehodnotiť svoje stratégie v prípade, že dôjde k "bujneniu" finančných trhov a ich inflačné ciele im budú aj naďalej unikať.


Ochranári podali trestné oznámenie za znečistenie vôd Žitného ostrova

Znečistenie vodárenských zdrojov atrazínom zasiahlo viacero obcí.

BRATISLAVA. V súvislosti s kontamináciou podzemných vôd Žitného ostrova atrazínom Inštitút vodnej politiky podal na Úrad kriminálnej polície trestné oznámenie na neznámeho páchateľa pre podozrenie zo spáchania trestných činov poškodzovania životného prostredia a ohrozovania ľudského zdravia. Znečistenie vodárenských zdrojov jedovatým atrazínom zasiahlo koncom minulého roku aj začiatkom tohto viacero obcí na Žitnom ostrove. „To, že sa atrazín zistil až v kohútiku u spotrebiteľa, usvedčuje štátne orgány z viacnásobného zlyhania a zanedbania povinností v celom systéme ochrany podzemných vôd a ochrany ľudského zdravia. Doteraz nikto z kompetentných si svoju vinu ani zodpovednosť za súčasný alarmujúci stav nepriznáva," vyhlásila Elena Fatulová, predsedníčka Inštitútu vodnej politiky. Situácia je podľa nej taká vážna, že je najvyšší čas, aby začali konať orgány činné v trestnom konaní.Podľa Fatulovej príslušné štátne orgány, ministerstvo životného prostredia, ministerstvo zdravotníctva a ich rezortné organizácie, už pred mnohými rokmi o probléme výskytu pesticídu atrazínu v podzemnej vode vedeli. "Napriek tomu, že im to zákon prikazuje, neurobili žiadne opatrenia, aby zabránili šíreniu znečistenia v podzemnej vode a predišli tomu, aby ľudia v postihnutých obciach na Žitnom ostrove pili vodu znečistenú toxickým atrazínom," vyhlásila. Štátne orgány zanedbávajú preventívne opatrenia, aby sa zabránilo znečisťovaniu vôd nebezpečnými látkami, a nekonajú zodpovedne ani v havarijných prípadoch, akým bola kontaminácia vody v obciach Žitného ostrova. Prípad podľa Fatulovej už vyšetruje Obvodné oddelenie Policajného zboru Dunajská Streda. Situáciou na Žitnom ostrove sa bude zaoberať aj Európska komisia, ktorá na základe sťažnosti Inštitútu vodnej politiky bude preverovať možné porušenie európskej legislatívy. „To zvyšuje šance na dosiahnutie nápravy,“ dodala Fatulová. Hovorca MŽP Tomáš Ferenčák nedávno vyhlásil, že na zvýšení ochrany vody envirorezort intenzívne pracoval ešte pred medializovaným výskytom pesticídu a pracuje ďalej. Minister životného prostredia László Sólymos sa okamžite skontaktoval s predstaviteľmi úradu verejného zdravotníctva, navštívil dotknutú lokalitu, stretol sa so starostami a ľuďmi, ktorí tam žijú. Minister spustil aj mimoriadne kontroly poľnohospodárskych subjektov prostredníctvom Slovenskej inšpekcie životného prostredia. Envirorezort už podľa Ferenčáka sprísnil dozor nad používaním agrochémie v chránených vodohospodárskych oblastiach.


ZSSK si chce prenajať ležadlové vozne

Cenu za prenájom ZSSK predpokladá vo výške 9,2 milióna eur bez DPH.

BRATISLAVA. Železničná spoločnosť Slovensko (ZSSK) by si chcela prenajať klimatizované ležadlové vozne. Na zákazku vyhlásila súťaž, o ktorej informovala vo vestníku verejného obstarávania. Cenu za prenájom ZSSK predpokladá vo výške 9,2 milióna eur bez dane z pridanej hodnoty. V rámci tendra by si chcela spoločnosť prenajať šesť klimatizovaných ležadlových vozňov na celú dobu trvania zákazky a ďalších maximálne šesť klimatizovaných ležadlových vozňov na dobu určenú podľa potrieb dopravcu. Doba trvania zmluvy by bola na obdobie dvoch rokov s možnosťou uplatnenia časovej opcie, najviac však na dobu dvoch rokov pre každý vozeň. Záujemcovia o súťaž môžu predkladať ponuky alebo žiadosti o účasť do 23. júla tohto roku. Zákazka nebude spolufinancovaná z eurofondov.


Na hranici pásma Gazy sa strieľalo, Palestínčania hlásia jednu obeť

Palestínčania vyzývajú židovský štát, aby ukončil blokádu ich územia.

GAZA. Pri streľbe izraelských vojakov počas piatkových nepokojov na hranici s pásmom Gazy zahynul Palestínčan. Informovalo o tom ministerstvo zdravotníctva v pásme Gazy. Podľa agentúry AFP rezort uviedol, že 23-ročný Palestínčan zomrel "v dôsledku zranení, ktoré utrpel pri streľbe izraelských okupačných síl východne od mesta Chán Júnis", a to pri demonštráciách blízko hraníc. Palestínčania v pásme Gaze, ktoré ovláda radikálne hnutie Hamas, sa zúčastňujú na často násilných demonštráciách pozdĺž izraelského hraničného plota viac ako rok a vyzývajú židovský štát, aby ukončil blokádu ich územia. Židovský štát obviňuje Hamas z organizovania protestov a ich využívania ako zámienky pre svoje útoky.


Slovensko potrápia nízke teploty, môžu dosiahnuť až -27 stupňov

Vodiči by si mali dať pozor na snehové jazyky a záveje.

BRATISLAVA. Slovenský hydrometeorologický ústav (SHMÚ) upozorňuje, že aj v pondelok zasiahnu takmer celé územie Slovenska nízke teploty. Na strednom a severe východného Slovenska treba najmä ráno a večer počítať s teplotami od -20 do -27 stupňov Celzia. Na časti západného a juhu stredného a východného Slovenska sa zas môžu vyskytnúť teploty od -15 do -20 stupňov Celzia. Okrem nízkych teplôt by si počas pondelka mali dať vodiči pozor na snehové jazyky a záveje. Tie sa podľa meteorológov môžu vyskytnúť na východnom Slovensku, v severných okresoch stredného Slovenska a na časti západného Slovenska. So silným vetrom treba počítať najmä na hrebeňoch hôr severného Slovenska a na východnom Slovensku. Rýchlosť vetra sa bude pohybovať v rozmedzí od 18 m/s do 30 m/s.


Diaľničný privádzač v Lietavskej Lúčke postaví český Metrostav

NDS podpísala zmluvu na výstavbu diaľničného privádzača Lietavská Lúčka - Žilina k diaľnici D1.

BRATISLAVA. Národná diaľničná spoločnosť, a. s. (NDS) podpísala zmluvu na výstavbu diaľničného privádzača Lietavská Lúčka - Žilina k diaľnici D1. Ako vo štvrtok informovala, víťazom verejnej súťaže sa stala spoločnosť Metrostav, a. s., Praha, ktorá privádzač postaví za takmer 14 mil. eur bez dane z pridanej hodnoty (16,8 mil. eur vrátane DPH). To je zhruba o 38 percent menej oproti predpokladanej hodnote zákazky 22,6 mil. eur bez DPH (27 mil. eur s DPH)."Nový privádzač cez diaľničnú križovatku Lietavská Lúčka napojí mesto Žilina na diaľnicu D1, čím sa zvýši plynulosť, rýchlosť, komfort a hlavne bezpečnosť cestnej premávky," uviedla hovorkyňa NDS Michaela Michalová. Začiatok úseku je v križovatke Lietavská Lúčka úseku D1 Lietavská Lúčka - Dubná Skala a končí v Žiline v križovatke Solinky. "NDS v priebehu najbližších týždňov odovzdá zhotoviteľovi stavenisko, aby mohol odštartovať so stavebnými prácami," priblížila Michalová.Cieľom NDS je, aby sa privádzač Lietavská Lúčka - Žilina odovzdal do užívania spolu s úsekom D1 Hričovské Podhradie - Lietavská Lúčka. "Tento úsek by sa mal stavebne ukončiť v druhom štvrťroku 2019, keďže zhotoviteľ úseku avizoval predĺženie výstavby oproti pôvodnému termínu v októbri 2018 o niekoľko mesiacov z dôvodu nedpredvídaných geologických udalostí počas razenia tunelov," dodala Michalová.Pred podpisom zmluvy na výstavbu privádzača k D1 tender skontrolovalo Ministerstvo dopravy a výstavby. Úrad pre verejné obstarávanie (ÚVO) nedávno kontrolu súťaže zastavil, keďže NDS stiahla svoj podnet na jej vykonanie so zdôvodnením, že nemá uzatvorenú zmluvu o poskytnutí nenávratného finančného príspevku, keďže zákazka nie je spolufinancovaná z prostriedkov Európskej únie. NDS pri vyhlásení tendra predpokladala, že výstavbu privádzača bude spolufinancovať zo zdrojov EÚ v rámci Operačného programu Integrovaná infraštruktúra 2014 - 2020. Verejná súťaž na výstavbu privádzača k D1 bola zverejnená začiatkom mája tohto roka, súťažné podklady si vyžiadalo 26 záujemcov, cenové ponuky predložilo osem uchádzačov. Ďalších sedem ponúk bolo v rozsahu zhruba 15 mil. eur (skupina Doprastav, a. s., Váhostav – SK, a. s., Strabag, s. r. o.) až 21,6 mil. eur bez DPH (Porr, s. r. o.).Úsek D1 Hričovské Podhradie – Lietavská Lúčka bude dlhý 11,3 kilometra. Zhotoviteľom tejto stavby je združenie stavebných spoločností Doprastav, Strabag, Váhostav – SK a Metrostav za zmluvnú cenu 427,2 mil. eur bez DPH (512,64 mil. eur vrátane DPH). S prácami začali v roku 2014 a pôvodne ich mali dokončiť k začiatku roka 2018. Lehota výstavby bola predĺžená do októbra 2018, pričom predpokladaný termín ukončenia výstavby je druhý štvrťrok 2019. Súčasťou úseku budú dvojrúrové tunely Ovčiarsko ( 2 367 metrov) a Žilina (651 metrov).


Dobrú formu získate aj v obývačke, tu je osem účinných cvikov

Hýbte sa aspoň 30 minút denne. S týmito cvikmi sa dostanete do formy v pohodlí domova.

Nemáte čas zájsť do fitcentra? Alebo vám naň nezvýšili peniaze? Cvičiť sa dá aj doma. Zostavu ôsmich cvikov na doma pre nás pripravila osobná trénerka Monika Kovačičová. Dennú dávku pohybu si môžete aj odkráčať. Urobte každý deň aspoň desaťtisíc krokov, čo je sedem kilometrov. Odporúča to Svetová zdravotnícka organizácia. Ak ku spomínaným desiatim tisícom pridáte ďalších dvetisíc krokov, môžete ich považovať za svoju zdravotnú poistku. Zameranie: triceps, prsia, spodná časť chrbta Počet opakovaní: 20 Ľahnite si na brucho, nohy vystrite, dlane položte na úzko ku prsiam na zemi. Zatlačte do dlaní a trup vytlačte hore, aby ste mali ruky vystreté. Potom uvoľnite a hrudník znovu položte na zem. Zameranie: chrbát,  ruky, zadok Počet opakovaní: 20 na každú stranu Začíname z polohy kľuku, vystreté ruky položte na zem na šírku ramien, chrbát musí byť vystretý. S výdychom zdvihnite pravú ruku do výšky hlavy a ľavú vystretú nohu do priamky s chrbtom. Vráťte sa do základnej polohy a cvik zopakujte s ľavou rukou a pravou nohou. Zameranie: ruky, zadok, stehná Počet opakovaní: 10 až 15 Spojíme kľuk a drep s výskokom. Stojte vzpriamene. Urobte drep a položte ruky na zem. Súčasne vykopnite nohy dozadu, aby ste sa dostali do základnej polohy kľuku. Urobte kľuk a potom nohy opäť čo najrýchlejšie pokrčte, aby ste sa dostali do drepu, z ktorého vyskočíte čo najvyššie. Zameranie: zadok, stehná Počet opakovaní: 20 na každú stranu Postavte sa s nohami rozkročenými na šírku ramien a s vystretým chrbtom. Pravou nohou urobte bočný výpad vzad a vráťte ju do základnej polohy. Rovnaký pohyb zopakujte s ľavou nohou. Zameranie: brucho, ramená, chrbát a zadok Počet opakovaní: 20 na každú stranu Začíname v polohe kľuku, s rukami a nohami na šírku ramien. Chrbát držíme vystretý, panvu vo výške lopatiek. Pravé koleno podsunieme k ľavej ruke, potom k pravej ruke, nohu vystrieme dozadu do výšky chrbta a položíme naspäť na zem. Cvik zopakujeme s ľavou nohou. Zameranie: ramená, ruky, prsia, pás, chrbát Počet opakovaní: 20 na každú stranu Opäť vychádzame z polohy kľuku. Pravú vystretú ruku vytáčajte čo najviac za seba a pozrite sa za ňou. Ruku vráťte späť a cvik urobte aj ľavou rukou. Zameranie: brucho, ramená, ruky, chrbát Počet opakovaní: 10 na každú stranu Aj tu začíname z polohy kľuku s pevným vystretým chrbtom. Pravou rukou klesnite na predlaktie, vzápätí ide ľavá ruka tiež na predlaktie. Potom sa pravá ruka vráti do vystretia, hneď zase nasleduje ľavá ruka.   Zameranie: brucho Počet opakovaní: 15 na každú stranu Ľahnite si vystretý na zem, ruky sú za hlavou. Hrudník dvíhajte zo zeme súčasne s pravou rukou a ľavou nohou, ktoré sa stretnú nad stredom tela. Potom sa vrátia naspäť. To isté zopakujte na druhú stranu.


Nový Kaliňákov airbus má posilniť letku, hoci tá lieta minimálne

Nový prírastok vládnej letky má stáť 36 miliónov eur. Zmluvu by mali uzavrieť ešte do Vianoc.

BRATISLAVA. Keď sa v roku 2006 stal Robert Fico (Smer) prvýkrát premiérom, jedným z jeho hlavných sľubov bolo šetrenie na letoch vládnym špeciálom. Do médií vtedy pravidelne posielal správy, koľko ušetril na konkrétnych cestách, keď sa do zahraničia presúval komerčnými letmi. Dnes Fico aj ostatní vládni činitelia využívajú najmä letku ministerstva vnútra, ktorú len v tomto roku obmenili za asi 50 miliónov eur. Podľa odborníkov však, paradoxne, v súčasnosti lietajú menej bezpečne, ako keď využívali bežné linky. Lietadlá v rukách štátu sú totiž málo vyťažené a piloti, ktorí nimi lietajú, tak nemajú dostatočné skúsenosti, upozorňuje analytik letovej bezpečnosti Peter Švec. Kúpa druhého airbusu, ktorú nedávno ohlásil minister vnútra Robert Kaliňák (Smer), podľa jeho slov situáciu ešte viac prehĺbi. „Budeme mať veľké lietadlá, s ktorými lietame strašne málo hodín. V žiadnom prípade sa tak nemôže vytvoriť prostredie, v ktorom by bola zaručená bezpečnosť vo najvyššej miere, ktorá je dnes zabezpečovaná vo vyspelých leteckých spoločnostiach,“ vysvetľuje. Z údajov, ktoré si vyžiadalo SME od ministerstva vnútra, vyplýva, že lietadlá jeho letky odlietali vlani za celý rok 787 hodín. Tento rok to bolo aj pre slovenské predsedníctvo v Rade EÚ viac, a to takmer 896 hodín. Letecký útvar má pritom podľa hovorcu rezortu Petara Lazarova k dispozícii desiatich pilotov. „Takéto lietanie je extrémne latentne nebezpečné,“ vystríha Švec. 2015  2016 Fokker 100 – 59:29 hodiny (74 pristátí) Zdroj: MV SR Povedať, koľko by mal mať pilot nalietané za rok, aby bol bezpečný, sa však vo všeobecnosti povedať nedá. Každá spoločnosť či organizácia si svoje štandardy určuje sama, vysvetľuje Róbert Rozenberg, vedúci Katedry letovej prípravy na Technickej univerzite v Košiciach. „Medzinárodnými pravidlami je však daný limit maximálnemu náletu pilota. Do roka môže odlietať maximálne 900 hodín,“ hovorí. Takýto počet hodín pritom desať pilotov vládnej letky do roka nenalieta na špeciáloch v súčasnosti ani dokopy. Na to, aby si človek vôbec mohol sadnúť na sedadlo druhého pilota, musí mať za sebou podľa Rozenberga aspoň 200 hodín výučby. Požiadavky komerčných spoločností a štátu sú však podľa neho zásadne odlišné. „Pri vládnych letkách je špecifikom, že by tam mali byť ľudia, ktorí sú vylietaní a skúsení,“ pokračuje. Či sú počty nalietaných hodín na vládnych lietadlách malé, alebo vysoké, a či nie sú na hranici bezpečnosti, hodnotiť nechce. Očakávania od letky si podľa neho nastavuje každá krajina sama. Kaliňák sa však aj sám v minulosti už viackrát sťažoval na malý počet nalietaných hodín štátnymi lietadlami. O potrebe „zalietavať“ ich hovoril aj pred troma rokmi, keď štyri poslankyne Smeru leteli 19-miestnym špeciálom do ruského Petrohradu na predĺžený víkend. Na Kaliňákovu prosbu, aby sa lietadlá používali viac, sa odvoláva aj prezident Andrej Kiska. Práve pre jeho cesty je dlhodobo najčastejšou destináciou menších lietadiel Jak-40 prezidentovo rodisko Poprad. Kaliňák pritom tvrdí, že preprava ústavných činiteľov je len časťou využitia štátnych lietadiel. „Oficiálne akcie súvisiace so Slovenskom tvoria dvadsať percent všetkých letov leteckého útvaru ministerstva vnútra. Je množstvo iných letov, máme bezpečnostné akcie, ktoré musíme robiť. Robíme ich v spolupráci s Európskou úniou,“ hovorí. Kúpu ďalšieho airbusu, ktorý má stáť 36 miliónov eur, si podľa neho vyžaduje končiaci tupolev. Dva veľké a dva malé stroje sú podľa neho, navyše, štandardným obrazom toho, ako by mala vládna letka vyzerať. Zloženie vládnych letiek sa pritom v zahraničí rôzni. Podobné lietadlá ako Slovensko má Česko, ktoré má okrem dvoch Airbusov A-319 aj dva jaky a jeden malý business jet challenger. Naopak, Maďarsko ani Rakúsko vládne letky nemajú a ich predstavitelia lietajú najmä bežnými aerolíniami. Výčitkou analytikov k novej podobe slovenskej letky je, že v nej chýba menšie lietadlo na kratšie trasy, ktorého náklady sú v porovnaní s veľkými strojmi nižšie. Okrem dvoch airbusov má totiž vnútro už len dva Fokkre 100, ktoré majú v bežnej úprave kapacitu asi sto cestujúcich. Kaliňák však ich kúpu obhajuje tým, že boli súčasťou balíka aj s výmenou za staršie stroje a štát stáli len minimálne náklady. Najnovší zámer zavŕšiť dopĺňanie letky ďalším airbusom, ktorého kúpu chce Kaliňák podpísať ešte do konca roka, však už narazil na odpor aj v radoch opozície. Poslankyňa OĽaNO Veronika Remišová ho označila za trestuhodný. Neospravedlňuje ho podľa nej ani končiaca sa životnosť tupoleva sovietskej výroby. „Starý tupolev v podstate nelieta a stojí na letisku, bez problémov sme zvládli aj náročné obdobie nášho predsedníctva v Rade Európskej únie, ktoré sa bude opakovať o šestnásť rokov,“ povedala. Situácii, že by členovia vlády nemali čím letieť, keď to potrebujú, podľa nej dochádza aj dnes len zriedkavo. S názorom súhlasí aj exminister obrany Ľubomír Galko (SaS), ktorého Kaliňákov rýchly nákup prekvapuje. Ďalší airbus totiž podľa neho ani netreba. „Nikdy sme o tejto možnosti nehovorili, dokonca ani v minulosti na brannobezpečnostnom výbore. Že to urobil poza chrbát opozície, a zdá sa, i koalície, svedčí o jeho arogancii,“ vyhlásil. Tento text ste mohli čítať vďaka tomu, že platíte za obsah. Vážime si to.


Odborári žiadajú dlhšiu podporu v nezamestnanosti pre ľudí v preddôchodkovom veku

Odborári poukazujú na systém v Českej republike.

BRATISLAVA. Konfederácia odborových zväzov SR (KOZ) žiada rezort práce a sociálnych vecí, aby sa predĺžilo obdobie poskytovania dávky v nezamestnanosti pre skupinu zamestnancov v preddôchodkovom veku. Títo ľudia si totiž podľa odborárov omnoho ťažšie hľadajú prácu ako vekovo mladšia populácia. "Pozitívny vývoj v počte nezamestnaných zaznamenaný v posledných troch rokoch bude znamenať zníženie výdavkov na dávky v nezamestnanosti a otvorí sa priestor pre lepšie zabezpečenie ľudí vo veku 50 a viac rokov," uviedli odborári ako zásadnú pripomienku počas pripomienkového konania k návrhu novely zákona o sociálnom poistení. Ako príklad odborári uvádzajú Českú republiku, kde poskytujú dávku v nezamestnanosti ľuďom vo veku 50 až 55 rokov počas 8 mesiacov a ľuďom starším ako 55 rokov počas 11 mesiacov. "KOZ SR opakovane a dlhodobo predkladá túto požiadavku, ktorá vyplýva zo situácie konkrétnych zamestnancov, ktorí sa stali nezamestnanými vo vyššom veku," uviedli.Podmienky nároku na dávku v nezamestnanosti by sa mali od začiatku budúceho roka zmierniť. Kým v súčasnosti je pri práci na neurčitý čas nárok na nezamestnaneckú dávku podmienený najmenej dvomi rokmi poistenia v posledných troch rokoch, po novom sa má podmienka dvojročného poistenia v nezamestnanosti vzťahovať na obdobie posledných štyroch rokov pred zaradením do evidencie nezamestnaných. Takéto miernejšie pravidlá pritom už v súčasnosti platia pri nároku na dávku v nezamestnanosti, ak žiadateľ o dávku pracoval na určitý čas alebo bol dobrovoľne poistený v nezamestnanosti."Cieľom navrhovanej právnej úpravy je zjednotením podmienok nároku na dávku v nezamestnanosti pre všetkých poistencov umožniť prístup k dávke v nezamestnanosti väčšiemu počtu poistencov, ktorí platili poistné na poistenie v nezamestnanosti, čím sa podporí naplnenie účelu tejto dávky," tvrdí v dôvodovej správe k návrhu novely zákona ministerstvo práce a sociálnych vecí. Ako ďalej uvádza rezort, takúto zmenu navrhuje aj s prihliadnutím na podmienky nároku na dávku v nezamestnanosti v okolitých susedských členských štátoch Európskej únie. Nová právna úprava má podľa odhadu rezortu práce v budúcom roku pomôcť takmer 3,9 tisíca osobám pracujúcim na neurčitý čas, ktorým Sociálna poisťovňa (SP) vďaka miernejším podmienkam nároku na dávku prizná dávku v nezamestnanosti.Polepšiť si však majú aj zamestnanci so zmluvou na určitý čas a osoby dobrovoľne poistené v nezamestnanosti. V súčasnosti totiž majú tieto dve skupiny poistencov nárok na dávku v nezamestnanosti najviac štyri mesiace, od januára by mali dávku v nezamestnanosti dostávať najviac šesť mesiacov. V maximálnej dĺžke obdobia poskytovania dávky v nezamestnanosti sa tak dostanú na úroveň zamestnancov, ktorí pracujú na neurčitý čas. "Za predpokladu zjednotenia podmienok nároku na dávku v nezamestnanosti je dôvodné, aby bola jednotná pre všetkých poistencov aj dĺžka podporného obdobia v nezamestnanosti," zdôvodnilo ministerstvo práce.


Srílanský prezident obnovil zákaz predaja alkoholu ženám

KOLOMBO. Srílanský prezident Maithrípála Siriséna nariadil opätovné zavedenie dlhoročného zákazu, na základe ktorého si ženy nemohli kupovať alkohol ani pracovať v zariadeniach, kde sa predávajú alkoholické nápoje. V pondelok o tom informovala agentúra AP. Príkaz prezidenta prišiel niekoľko dní po tom, ako tamojší minister financií Mangala Samarawíra tento 38 rokov trvajúci zákaz zrušil. Vo vyhlásení uverejnenom na stránke prezidentskej kancelárie Siriséna nariadil ministerstvu financií opätovné zavedenie tohto zákazu. Zdôraznil pritom, že sa zaviazal vybudovať kultúrnu spoločnosť s hodnotami, akými sú sloboda, morálka a demokracia. Zákaz bol na Srí Lanke v platnosti od roku 1979. Mnohé podniky ho však nedodržiavali a ženám alkohol predávali alebo ich zamestnávali ako predavačky či čašníčky podávajúce alkoholické nápoje.


Nekupujte jedlo, ktoré spĺňa podmienky podľa islamskej tradície, vyzýva politička

Austrálska krajne pravicová politička Pauline Hansonová tiež vyzvala vyhýbať sa značkám s ponukou takýchto výrobkov.

SYDNEY. Austrálska krajne pravicová politička Pauline Hansonová, známa svojou výzvou na zákaz imigrácie moslimov do Austrálie, vyzvala v utorok svojich prívržencov, aby pred Veľkou nocou nakupovali také čokoládové vajíčka, ktoré nespĺňajú podmienky stravovania podľa islamskej tradície. Vyzvala tiež vyhýbať sa značkám s ponukou takýchto výrobkov. Píše o tom agentúra DPA. Hansonová túto svoju výzvu ako "užitočné veľkonočné tipy" zverejnila prostredníctvom videozáznamu na sociálnych sieťach. "Choďte a nakupujte čokoládové vajíčka, ktoré nie sú halál, a užite si Veľkú noc," vyhlásila austrálska politička, ktorá súčasne urobila reklamu dvom čokoládovniam, Lindt a Darrell Lea, neponúkajúcim halál produkty, približuje tlačová agentúra DPA. Politička však kritizovala značku Cadbury, ktorá výrobky spĺňajúce podmienky halál vo svojej ponuke má. Spoločnosť Mondelez International, ktorá je majiteľom austrálskej pobočky čokoládovní Cadbury, vo svojej reakcii, naopak, uviedla, že je hrdá na to, že jej výrobky vyhovujú rôznorodej škále milovníkov čokolády, všíma si DPA. Hansonovej strana Jeden národ (ONP) má v austrálskom Senáte, hornej komore parlamentu, štyroch poslancov. V rámci svojej politiky strana brojí za zákaz výstavby nových mešít a náboženských škôl, za inštaláciu bezpečnostných kamier v už existujúcich mešitách a madrasách a za zákaz nosenia moslimského ženského odevu burka na verejnosti. Hansonová sa už v minulosti zasadzovala za zákaz predaja všetkých výrobkov s osvedčením halál, pričom tvrdila, že ich nakupovanie je prejavom finančnej podpory islamizácie Austrálie. Podľa údajov zo sčítania ľudu sa k islamu spomedzi 24 miliónov obyvateľov Austrálie hlási asi 2,2 percenta.


Po streľbe evakuovali nákupné centrum v Pensylvánii

V obchodnom centre sa z neznámych dôvodov strhla bitka medzi dvoma skupinami mužov.

MONROEVILLE. Po streľbe, ktorú vyvolal spor medzi dvoma skupinami mužov, evakuovali v piatok večer nákupné centrum Macy´s v Monroeville neďaleko Pittsburghu v americkej Pensylvánii. Podľa Pittsburg Post-Gazette sa v piatok okolo ôsmej večer strhla v obchodnom centre z neznámych dôvodov bitka medzi dvoma štvor- až päťčlennými skupinami mužov, ktorá pokračovala pred vstupom do Macy´s, kde došlo aj k streľbe. Podľa doterajších správ pri streľbe nikto neutrpel zranenia, polícia nikoho nezatkla a obchod zhruba po hodine opäť otvorili.


Na bratislavských Kramároch vzniklo Centrum detskej traumatológie

Centrum má zabezpečiť lepší manažment pacienta s ťažkým úrazom.

BRATISLAVA. Národný ústav detských chorôb (NÚDCH) na bratislavských Kramároch vybudoval v rámci kliniky detskej chirurgie (KDCH) Centrum detskej traumatológie. Centrum má zabezpečiť lepší manažment pacienta s ťažkým úrazom bez časových strát. Na KDCH tvoria úrazy 40 až 60 percent všetkých hospitalizácií. "Pri ťažkých úrazoch, najmä tých s mnohopočetnými poraneniami, vie lekár alebo záchranár posúdiť ich vážnosť a na takéhoto blížiaceho sa pacienta upozorniť. Už pred príchodom pacienta do nemocnice potrebujeme mať informácie, o aký úraz a poranenie ide, aby sme dieťa vedeli lepšie manažovať," hovorí prednosta kliniky Jozef Babala. Prednosta v stredu na tlačovej konferencii predstavil video zobrazujúce postup pri ošetrovaní pacienta po úraze. "Väčšina pacientov po úraze prechádza cez oddelenie urgentného príjmu (OUP), kde sa robí filtrácia pacientov po úraze," priblížil. Po diagnostike s použitím moderných prístrojov najťažšie úrazy s poranením hlavy smerujú na detskú kliniku anestéziológie a intenzívnej medicíny. Ak lekári majú od záchranárov včas informáciu o ťažkom prípade, nasmerujú pacienta rovno na toto oddelenie. "Podľa štandardov Európskej únie musí byť celý tím zosúladený podľa určitých logistických pravidiel, aby najťažší pacienti nestrácali čas," povedal Babala. "V systéme triedenia ranených, ktorý musia pracovníci záchrannej zdravotnej služby ovládať, sú presne vymedzené kritériá, ktorí pacienti nemajú ísť do menších periférnych nemocníc, ale majú ich zvážať rovno do traumacentra," hovorí koordinátor Centra detskej traumatológie Ľubomír Sýkora. V chirurgickej ambulancii OUP lekári ročne primárne ošetria takmer 18.000 akútnych úrazov a hospitalizujú približne 2500 detí ročne. "Asi 700 z nich sú úrazy hlavy, väčšinou bežné otrasy mozgu, ale vyše 70 z nich má prasknutú lebku," vymenúva traumatológ. Podľa neho pre neopatrnosť rodičov najmä dojčatá často spadnú z rôznych predmetov, napríklad aj z práčky. Dominantné sú zlomeniny, ktorých KDCH ošetrí ročne okolo 1500. Niektoré zlomeniny, ako napríklad zlomeninu krčka stehennej kosti, podľa neho treba riešiť akútnou operáciou, pretože pri nej hrozí odumretie hlavice kosti. Tiež niektoré zlomeniny v oblasti lakťa môžu spôsobiť uzavretie cievy. Menej je poranení orgánov v hrudníku a bruchu. "Typické detské úrazy sú poranenia sleziny a pečene. Tých je ročne niekoľko desiatok," priblížil Sýkora. Nové traumacentrum má podľa neho zabezpečiť, že pacienti budú rýchlejšie ošetrení, minimalizujú sa druhotné výkony a sekundárne preklady. Vďaka tomu by sa malo znížiť množstvo trvalých následkov alebo komplikácií.


Tisíce Filipíncov sa po erupcii sopky môže vrátiť domov

MANILA. Viac ako jedenásťtisíc obyvateľov, ktorí pre erupciu filipínskej sopky Mayon museli opustiť svoje domovy, dostalo povolenie na návrat aj napriek stále vytekajúcej láve. Informovala o tom v piatok agentúra DPA s odvolaním sa na miestne úrady. Obyvateľom mesta Legazpi v provincii Albay, 330 kilometrov južne od Manily, úrady oznámili, že je bezpečné vrátiť sa do svojich domovov, pretože aktivita sopky sa obmedzila na "pokojné vytekanie lávy". Miladee Azurová z miestneho úradu pre mimoriadne situácie uviedla, že evakuácia obyvateľov bola dobrovoľná, pretože ich domy sa nachádzajú mimo sedemkilometrovej nebezpečnej zóny. "My sme sa len prispôsobili ich ochote sa evakuovať, keďže v noci nemohli spať," uviedla. Podľa Filipínskeho inštitútu seizmológie a vulkanológie (PHIVOLCS) zostáva varovanie na treťom stupni, čo znamená, že k nebezpečnej erupcii môže dôjsť v priebehu niekoľkých týždňov. Viac ako 24-tisíc obyvateľov stále ostáva v evakuačných strediskách na úpätí sopky. Vulkán sa pre svoj klasický kužeľovitý tvar stal vyhľadávanou turistickou atrakciou. V priebehu posledných 500 rokov na ňom zaznamenali asi 50 erupcií, naposledy pred štyrmi rokmi. V máji 2013 tam náhla erupcia sopečného popola usmrtila piatich horolezcov.


Izrael začal odstraňovať detektory kovov z Chrámovej hory

Detektory kovov pravdepodobne nahradia modernejšie bezpečnostné systémy.

JERUZALEM. Izraelský bezpečnostný kabinet v noci na utorok oznámil, že rozhodol o odstránení rámových detektorov kovov zo vstupov na Chrámovú horu v Jeruzaleme. Informovala o tom agentúra AP. Spomínané bezpečnostné opatrenie, ktoré vyvolalo protesty palestínskych Arabov v Jeruzaleme a na západnom brehu Jordánu, zaviedol Izrael po útoku trojice Palestínčanov na príslušníkov izraelských bezpečnostných zložiek zo 14. júla. "Kabinet akceptuje odporúčanie bezpečnostných expertov nahradiť detektory kovov kontrolou založenou na pokrokových technológiách - chytrou kontrolou - a inými prostriedkami na zaistenie bezpečnosti návštevníkov a veriacich v jeruzalemskom Starom meste," citoval z vyhlásenia bezpečnostného kabinetu denník Haarec. S odstraňovaním detektorov sa začalo ešte počas noci. Podľa agentúry AP bol demontovaný najmenej jeden detektor umiestnený neďaleko Levej brány, ktorá je jedným zo vstupov do jeruzalemského Starého mesta. Do oblasti sa navyše presunuli nákladné autá, buldozéry a ďalšia technika. Vláda nekonkretizovala, čo detektory nahradí. Podľa izraelských médií by boli alternatívou kamery s vysokým rozlíšením schopné detekovať ukryté objekty. Agentúra Reuters s odvolaním sa na svedkov uviedla, že komunálni pracovníci začali v Starom meste inštalovať kovové stĺpy určené zrejme pre monitorovacie kamery. Nemenovaný vládny predstaviteľ, ktorý sa na približne štvorhodinovom zasadaní kabinetu zúčastnil, podľa Haarecu poznamenal, že okrem detektorov kovov budú odstránené aj niektoré kamery, ktoré boli na posvätnom mieste v uplynulých dňoch nainštalované. Ako dodal, bezpečnostný kabinet pridelil izraelskej polícii a ministerstvu pre verejnú bezpečnosť 100 miliónov šekelov (24 miliónov eur) na prípravu a realizáciu nového bezpečnostného systému. Do realizácie plánu ochrany Chrámovej hory mieni vláda početne posilniť ozbrojené sily v tejto oblasti. Situáciou okolo Chrámovej hory v Jeruzaleme sa v noci na utorok na žiadosť Švédska, Francúzska a Egypta mimoriadne zaoberala v New Yorku aj Bezpečnostná rada OSN. Osobitný vyslanec OSN pre Blízky východ Nikolaj Mladenov vyzval na urýchlené nájdenie riešenia do piatku, inak hrozí v súvislosti s modlitbami moslimov ďalšia eskalácia konfliktu. Mladenov varoval, že spor týkajúci sa Chrámovej hory by mohol mať neblahý dopad "ďaleko za hranicami Izraela a Palestíny" a "ďaleko za hranicami Blízkeho východu". Bezpečnostná rada OSN sa dnes zíde na pravidelnom štvrťročné zasadnutí o situácii na Blízkom východe.


Apple odhalí výskum svojej umelej inteligencie

Ukázať karty je veľkým rizikom v konkurenčnom boji, firma však verí, že získa nových spojencov.

CUPERTINO, BRATISLAVA. Je to krok, ktorý je vo svete umelej inteligencie nezvyčajným počinom. Kým každá technologická firma si starostlivo stráži svoje objavy, algoritmy a technológie, Apple sa chystá pre akademickú a vedeckú verejnosť publikovať všetky svoje materiály. Vedci, vývojári, profesori a nadaní študenti budú môcť podľa magazínu Engadget nahliadnuť do nedostupného zákulisia, aby svoje práce zdokonalili a zladili s tými, ktoré má Apple vo svojom portfóliu. V obrovskej dynamike vývoja tak získajú novú možnosť, ako sa posunúť vpred. Hoci týmto krokom Apple svojim priamym konkurentom prezradí ako ďaleko sa dostalo vo vývoji, očakáva že čoskoro bude môcť rady svojich vývojárov rozšíriť. Ak vedci a akademici budú môcť svoje práce verejne publikovať, budú mať motiváciu pracovať pre Apple. Nestratia svoj vedecký kredit a budú naďalej pracovať na svojej odbornej kariére. Umelá inteligencia je segmentom, ktorý má vysokú šancu pre intenzívne presadenie v praxi. Počítače vďaka nej môžu pracovať s dátami a riešiť súvislosti v rozsahu, ktorý prekračuje štruktúry zapísané programátormi. Vďaka tomu môžu vypozorovať skryté súvislosti, hľadať riešenia na opakujúce sa problémy a vychádzať z logických pochodov rovnakým spôsobom ako to robí človek. Novej príležitosti sa chytajú všetci veľkí hráči a začína sa zdať, že umelá inteligencia vykračuje zo sveta sci-fi románov a noviel do každodennej reality. Programátori nestíhajú držať krok s rastúcimi nárokmi a zrýchľovaním vývoja v technologickom svete, umelá inteligencia môže vyplniť vákuum, aby zrýchľovanie neustalo.


Ropa: Ceny ropy pokračujú v poklese, americká WTI sa obchoduje tesne nad 56 USD

Hlavnou témou na ropnom trhu zostáva oprava saudskoarabských zariadení po útoku.

SINGAPUR. Ceny ropy pokračovali v poklese aj v piatok ráno. Americká WTI sa obchoduje tesne nad úrovňou 56 (51,20 eura) za barel. Barel (159 litrov) americkej ropy WTI s novembrovým kontraktom sa v piatok o 7.54 h SELČ predával po 56,11 USD. To bolo o 30 centov alebo 0,53 % menej než vo štvrtok (26. 9.) na konci obchodovania na newyorskej komoditnej burze. Kontrakt počas štvrtka stratil 8 centov alebo 0,1 % a uzavrel na úrovni 56,41 USD za barel. Novembrový kontrakt na severomorskú ropu Brent v piatok ráno zlacnel o 54 centov alebo 0,86 % na 62,20 USD za barel. Hlavnou témou na ropnom trhu zostáva oprava saudskoarabských zariadení po útoku zo 14. septembra a plná obnova produkčných kapacít krajiny. Podľa agentúry Bloomberg opravy prebiehajú rýchlejšie, než sa predpokladalo. Produkcia už údajne dosiahla 8 miliónov barelov denne a smeruje k úrovniam spred útokov. Pred týždňom sa americká WTI obchodovala nad hranicou 58 USD za barel. Vo štvrtok padla cena WTI až na 55,41 USD za barel. Trh sa totiž čoraz viac obáva rastu dodávok a spomaľujúceho sa dopytu. Negatívny vplyv na ceny čierneho zlata malo takisto prekvapivé zvýšenie ropných rezerv v USA v uplynulom týždni, ktoré stúpli o 2,4 milióna barelov.


Zosadenú juhokórejskú prezidentku vypočúvali 14 hodín

Pak Kun-hje čelí obvineniam z úplatkárstva, zneužitia právomocí a vyzradenia štátneho tajomstva.

SOUL. Zosadenú juhokórejskú prezidentku Pak Kun-hje vypočúvala asi 14 hodín prokuratúra. Informoval o tom právnik tejto političky. Južnou Kóreou otriasa korupčný škandál bývalej prezidentky Pak Kun-hje, ktorá čelí obvineniam z úplatkárstva, zneužitia právomocí a vyzradenia štátneho tajomstva. Pak Kun-hje sa podľa miestnych médií po príchode na prokuratúru v Soule ospravedlnila občanom. "Je mi to ľúto voči občanom," povedala podľa agentúry Jonhap. "K výsluchu pristúpim poctivo." Prvá juhokórejská prezidentka opustila prezidentské sídlo Modrý dom po tom, ako parlament odhlasoval vlani 9. decembra jej dočasné odvolanie na základe obvinení, že sa spolčila so svojou dlhoročnou dôverníčkou Čche Son-sil, aby vylákali peniaze od najväčších spoločností krajiny. Pak Kun-hje mala pritom svojej dôverníčke protizákonne dovoliť z ústrania manipulovať vládnymi záležitosťami. Agentúra Jonhap napísala, že exprezidentka už teraz nie je chránená imunitou a môže byť trestne stíhaná.


Čaputová má oficiálny portrét. Pozrite si ako vyzerá

Kiskov portrét bude v úradoch visieť už len pár dní.

BRATISLAVA. Portrét dosluhujúceho prezidenta Andreja Kisku v najbližších dňoch a týždňoch nahradí v úradoch štátnej správy, samosprávy, aj v ďalších inštitúciách podobizeň novozvolenej prezidentky. Bude tiež súčasťou kancelárií veľvyslanectiev a konzulátov Slovenskej republiky. Rovnako ako všetci doterajší prezidenti Slovenskej republiky aj Zuzana Čaputová absolvovala fotografovanie na oficiálny portrét v priestoroch TASR pod taktovkou fotografa Pavla Neubauera. Dlhoročný fotoreportér TASR je autorom portrétov všetkých doterajších slovenských prezidentov.


PODCAST KLIKKlik: Môže byť lídrom v umelej inteligencii Francúzsko a Európa?

Komentovaný prehľad technologických správ týždňa. Emmanuel Macron vytvoril miliradový fond pre vývoj umelej inteligencie, nové čipy Apple, Spotify na burze a Facebook stále vysvetľuje úniky.

Apple opúšťa čipy Intelu a od roku 2020 chce používať vlastné. Intel nemá bezprostredný problém, podľa Bloomberu len 5 percent tržieb tvoria dodávky Applu - má ale veľký výhľadový problém. (The Verge) Herné laptopy aktuálne kúpite za menej ako 1000 eur. Súvisí to s cyklom vývoja herných konzol. (Engadget) Francúzsko chce byť svetovým lídrom vo vývoji umelej inteligencie. Francúzsky prezident Emmanuel Macron predstavil 1,5 miliardový štátny fond na podporu vývoja pre firmy, startupy aj vedecké laboratóriá. Vo veľkom rozhovore pre magazín Wired povedal, že sa chcú sústrediť najmä na využitie umelej inteligencie v mobilite a zdravotníctve. V najbližších rokoch má za cieľ pritiahnuť do Paríža svetové špičky v odbore. (Wired) Apple prebral Googlu šéfa pre vývoj umelej inteligencie. John Giannandrea bude zodpovedať priamo Timovi Cookovi a bude tak len jedným zo 16 ľudí. To tiež znamená, že jeho vplyv v Apple bude od začiatku veľmi veľký, a tiež to, že firma bude meniť smer, ktorým sa doteraz v tejto oblasti uberala. (The New York Times) Ako sa klasifikujú autonómne autá? Automobilky využívajú stupnicu piatich úrovní Zlom prichádza pri treťom stupni, kedy za vodiča začína rozmýšľať auto. (SME.sk) Spotify úspešne vstúpilo na burzu, trhová hodnota prevýšila pôvodné odhady. Spotify zvolilo netradičný prístup predaja vlastných akcií priamo na burze a nie cez investičné banky. Na konci prvého dňa bola cena jednej akcie 149 amerických dolárov, vďaka čomu trhová hodnota spoločnosti dosiahla 27 miliárd amerických dolárov. (Recode) Uprostred oceánu je cintorín vesmírnych lodí. Pochovali tam aj stanicu Mir Bod Nemo sa nachádza 2688 kilometrov od najbližšej pevniny. Aj ISS je k nemu bližšie. (SME.sk) Facebook správy: Mark Zuckerberg a vedenie Facebooku diskutovalo s novinármi o nedávnych kauzách, ich ďalších krokoch a chystaných opatreniach. Zverejnili kompletný prepis. (Facebook) Facebook zverejnil nový odhad počtu zasiahnutých používateľov, ktorých profily mohla získať Cambridge Analytica. Podľa neho to mohlo byť až 87 miliónov. Podľa niektorých analytikov ešte nejde o finálne číslo a odhadujú, že sa môže meniť. (Facebook) Chystané európske nariadenie GDPR - zákon o ochrane osobných údajov Facebook nerozšíri na ostatné krajiny, len v nejakej upravenej obmedzenej verzii. (TechCrunch) Facebook oznámil zmeny v údajoch, ktoré doteraz poskytovali vývojárom. Zmeny majú obmedzujúci charakter a prekvapivé je množstvo toho, čo všetko sociálna sieť tretím stranám sprítupnila (Facebook) Magazín Vox urobil s Markom Zuckerbergom veľký rozhovor. (Vox.com) Napíšte nám na adresu: ondrej.podstupka@sme.sk alebo david.tvrdon@smeonline.sk, prípadne do skupiny na Facebooku. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení.